text:
Naskah dongeng kanggo Pasanggiri Aprěsiasi Bahasa Sastra sareng Seni Daěrah Taun.2011
Patandang ti SD Negeri 1 Munjul Kacamatan Astanajapura Kabupaten Cirebon
Assalamu’alaikum warohmatullahi wabarokatuh .
Sampurasun ………….!
Para wargi sadaya wilujeng tepang ….., kumaha daramang …………?!
Alhamdulillah urang tiasa patepung lawung , patepang raray di ieu pajemuhan dina raraga ngaraksa sarta ngamumulě seni budaya urang , budaya Ki Sunda , malar lana ayana.
Para wargi sadaya …..dina danget ieu sim kuring badě ngadongěng ….. dupi dongeng ieu těh nyarioskeun salah sahiji dongěng ti wewengkon Cirebon . Dupi judul ieu dongeng těh . nyaěta “ Babad Alas Roban “. Cobi geura darangukeun kieu cariosna těh.
Kocapkeun dina hiji mangsa aya hiji jajaka keur leumpang mapay jalan satapak semu teunangan.Ari dedeganana ěta jajaka těh sembada , rarayna kasěp.Mun ningal raksukanana anu dianggo,jigana mah teureuh měnak,da katingal gandang.Tapi pameunteuna těh katingal alum semu ngungun ,jiga nu keur manggih kabingung nu taya tungtung , susah manah nu taya hinggana.Sapanjang jalan katingal luh-lah bari rumahuh semu ngalamun.
“ Hhhhhaaaahhh …… Aya kalangkang kabagjaan nu baris kahontal, bakal laksana kapiduriat nyandingkeun nu geulis Nyi Mas Ratu Sekar Kedaton ,kapimilik diri ngalaki rabi, tapi………aaaahh……..naha kangjeng Sultan měrě tanjakan těh mani beurat-beurat teuing ? “ kitu gerentes hatěna těh.” Naha ….kangjeng Sultan těh keur mentěs těkad kaula nu rěk mikanyaah kanu geulis Nyi Mas Ratu Sekar Kedaton ? atawa miceun salasah sangkan kaula henteu laksana nyandingkeun nu geulis ? duuuuhhhh ……!!! “ ceuk gerentes hatěna bari terus lumampah nuju ka teběh wětan .Mana horěng ěta jajaka těh Pangeran Sutajaya anu dipasihan pancěn ku Sultan Cirebon pikeun ngadamel padukuhan di wewengkon Alas Roban,kalayan diběrě jangji ,lamun hasil ngalaksanakeun ěta pancěn, baris ditikahkeun ka putrina anu geulis Nyi Mas Ratu Sekar Kedaton.Anu ngajadikeun bangbaluh kana hatěna nyaěta kudu ngabukbak leuweung geledegan pikeun dijadikeun padukuhan.Sedengkeun ěta leuweung geus kawěntar sanget,sunil tur pangeusi alas roban těh sarakti. Geus loba pinangěran , para satria jeung para ponggawa anu teu mangga pulia , palastra di alas roban ,teu bisa ngalaksanakeun pancěn sultan.
Gancangna carita Sutajaya těh geus nepi ka wewengkon rarambu alas roban.Sanggeus ngareureuhkeun kacapě, maněhna terus sila ,leungeuna sidakep sinuku tunggal,museurkeun tanaga jeung pikiran ,mapatkeun jampě pamakě , ajian kasaktěn nu aya dina dirina .Teu sabaraha lila ti harita , kuniang maněhna hudang ,bari ngulang-ngulangkeun leungeuna ka kěnca , ka katuhu, ,kaluhur sarta ka handap. Ngan sakilat tutuwuhan anu jarangkung pada rubuh,tatangkalan baradag rarungkad,sumawona kakayon nu laleutik mah lidig siga nu di arit di cacar bolang nepi ka rata . Kaděngě sorana pating galebrug ,pating dorokdok . Sanggeus kitu terus dihuru.Seuneuna ngelun ,ngentab-ngentab,silalatuna ting serewul ngapung kaluhur,haseupna mulek moěkan ěta patempatan.
Urang teundeun heula lalampahan Sutajaya anu keur ngabukbak leuweung.Kocapkeun kaayaan di hiji tempat di jero Alas Roban.Pangeusi alas roban keur ngariung sigana mah keur sawala ,madungdengkeun kaayaan alas roban.katingalna těh mani daria pisan.
“ Ki Wana ,Ki Giri, Ki Rawit, Ki Sanca ,Ki Jalatrang , Ki Rangga katut dulur-dulur sakaběh Pangeusi . Ngabandungan kajadian-kajadian nu geus kaliwat ,geus loba duruwiksa nu rěk ngaranjah tur ngaruksak ,lemah cai urang.Ku kituna sarěrěa mangka surti ati-ati, masing waspada ,sing caringcing pageuh kancing,saringset pageuh iket. Tingkatkeun kawaspadaan. ! “ Ki Panghulu minangka pupuhu alas roban nyarita daria pisan.
“ Leres pisan , kakang ! “ Ki Wana nyarita “ Lemah cai urang nu ěndah ,hějo ngěmploh,gemah ripah loh jinawi,taya kakurang sandang katut pangan ,pon kitu deui kahirupan urang nu salila ieu genah tumaninah , ayem tengtrem,sepi paling towong rampog taya durjana nu nyaliara,kiwari rěk diacak – acak,kula mah teu tarima !“
“ Enya , kula gě sapuk….. panuju ……lamun urang henteu guyub sauyunan ,sareundeuk saigel, sarěngkak sapihaněan, mirosěa,ngaraksa tur ngariksa ieu lemah cai urang,geus tangtu ieu patempatan urang bakal digadabah ku duruwiksa.,teu tarima kula gě !!! “ Ki Rawit mairan .
” Panuju pisan …Ki Rawit …! Lamun lain ku urang sarěrěa rěk kusaha deui atuh nu micinta lemah cai těh ? “ Ki Rangga němbal sumanget pisan.
“ Sarua kaula ogě….lamun aya nu rěk ngaganggu kahirupan urang ,kula nu baris pangheulana maju kahareup pikeun numpes durjana těh …..” Ki Sanca nyarita semu nu ambek.
“ Panuju …..kula gě siap sayaga …..narohkeun nyawa katut raga pikeun ngaběla lemah cai ,kumaha dulur-dulur siap !! panuju …!!! “ ceuk Ki Jalatrang sumanget bari nangtung sarta ngacungkeun peureupna ka luhur
“ Panuju …. Sapuk….. satuju ……… siap……!!! “ jawab sakaběh nu ngariung rampak
Tapi gunem catur pangeusi Alas Roban těh ngadadak jadi simpě,kagareuwahkeun ku ayana sora nu pating dorokdok jeung pating galebrug sarta katingali seuneu marakbak ngahuru kakayon .
“ Kahuruan……………!! .kahuruaaannnnnn……… !! Kahuruaaaaaaaaaaannnnnn !!! “
Pangeusi rarambu alas roban pating corowok sarta ting serebet lalumpatan muru ka tengah leuweung nyalametkeun dirina sěwang-sěwangan. “ Tulung…. Tuluuung ….. !! Kahuruan……. Kahuruan….tuluuuuuuungngng…..!!!”
“ Dulur-dulur ….kaya-kaya durjana nu rěk ngaruksak těh geus datang deui !!! mangka waspada , geura sayaga ,siapkeun pakarang , urang kepung wakul buaya mangap tah si duruwiksa těh !!” Ki Panghulu ngagorowok .
“ Siap ……..!!! sayaga………!!! hayuuuuu…!!!! ceuk nu sějěna pating corowok bari terus lalumpatan muru aka lebah rarambu leuweung beulah kulon.Barang maraněhanana datang , katempo aya hiji jajaka keur ngahuru ěta patempatan.
“ Kurang ajar , siah duruwiksa ! “ Ki Sanca ngagorowok ,sorana handaruan tarik pisan, Ěta patempatan mani eundeur ku sora gorowokna Ki Sanca. Gajleng maněhna luncat sarta ngaheumbatkeun panonjok ka lebah Sutajaya. Atuh Sutajaya kacida kagětna ,barang karěrět aya peureup buleud rěk nonjok dirina . Lep Sutajaya ngelok, plos, tonjokan Ki Sanca ngeplos. Nempo tonjokan Ki Sanca ngeplos,Ki Rawit ngagajleng najong Sutajaya ,gilek Sutajaya ngagilekkeun awakna bari leungunna něwak suku Ki Rawit sarta dibantingkeun ka Beulah kěnca, atuh gebru Ki Rawit ngagebru dina taneuh ,” Haram jadah …Siah !!” Ki Rawit ngagerung. Ki Wana jeung Ki Dipa teu cicingeun ,duanan ngepung ti beulah kěnca jeung katuhueun Sutajaya,gajleng duana luncat rěk nubruk Sutajaya, barang nempo aya musuh ti kěnca jeung katuhueunana rěk nubruk,cleng….Sutajaya ngajleng kaluhur,atuh ….brak….tarang Ki Wana paadu jeung tarang Ki Giri,” Bangsat…siah !!!” Ki Wana jeung Ki Giri ngagorowok nyerieun bari leungeunna nyekel tarang nu bencenong siga nu nongnong. Nempo kaayaan kitu Ki Jalatrang teu cicingeun,sěrěpět maněhna mesat bedog terus diheumbatkeun kana beuheung Sutajaya. Sěak…. Gurilap seuseukeut bedog Ki Jalatrang moro genggerong ,Sutajaya ngelok bari najongkeun sukuna kana bobokong Ki Jalatrang, solontod Ki Jalatrang nyolontod,….gebro !! awakna neunggar tangkal “ Aduh… !!! Ki Jalatrang ngarahuh. “ Nurus tunjung siah !!“.Ki Panghulu nu nyaksian ka ayaan kitu ngagerentes dina jero hatěna “ Lakadalah…. Lain bantrak-bantrakeun yeuh…pangabisa si durjana těh ,” bari terus kekeprok měrě isarah kanu liana. Keprokna ogě lain keprok samaněa,tapi keprok nu ngandung tanaga jero nu kacida geděna. Barang ngaděngě aya sora kekeprok,Ki Wana ,Ki Giri jeung nu sějěna pada surti ,terus maraněhanana sarila,bari ngarapetkeun dua dampal leungeuna ,sarta katingali pating gerenyem mapatkeun ajian.Teu lila ti harita kaděngě aya sora handaruan “ Puaaahhh! “,maraněahanana murakeun ajian ka lebah Sutajaya bari ngaheumbatkeun dua dampal leungeuna..Sutajaya kagět kacida, blak ..awakna ngajengkang katukang . Awakna ngadak – ngadak jadi leuleus taya tangan pangawasa,ngaleketey lir kapas kaibunan.” Aduuhhh..!!! Tobaaaatttt .!! cenah .Sutajaya ngajerit. “ Cilaka , kaya kieu mah aing těh ,yeuh ….!” Sutajaya ngagerentes.Tapi teu lila kituna těh, maněhna gancang, diuk bari terus sila ,sarta sidakep sinuku tunggal. Teu sakara-kara awakna jadi jagjag deui.. Korejat maněhna hudang, jleng… luncat ninggalkeun pakalangan ,terus lumpat ngulonkeun. Teu diděngě pating corowokna pangeusi alas roban mah ,maněhna geus ngarasa katětěr, ěleh jajatěn ku kasaktěn pangeusi alas roban.Sanggeus rada anggang ti rarambu leuweung, Sutajaya ngalungsar handapeun tangkal kiara,hatěna norowěco.
“ Beu Cilaka kaya kieu mah aing těh , bener ….lain ngan ukur běja ..kasaktěn pangeusi alas roban těh geuning . Kudu kumaha atuh…..ngungkulanana ?.” Sutajaya humandeuar jiga nu pegat harepan, sabab teu bisa ngalaksanakeun pancěn Kangjeng Sultan.
“ Duuuhh ……moal laksana aing těh nyandingkeun nu geulis Sekar Kedaton.” Sutajaya ngarahuh,semu hanjelu sarta bingung.
“ Anaking….Kasěp…Sutajaya !! “ ngadadak aya sora halon pinuh kadeudeuh sarta ngajanggělěk hiji sepuh nangtung dihareupeun Sutajaya.
“ Rama… !?!” Sutajaya ngarěnjag kagět lain dikieuna pacampur jeung bungah nu taya papadana . Mana horěng ěta sepuh těh ramana , nyaěta Ki Gedě Pakandangan.
“ Anaking…. Ama geus ngarti kana lalampahan anjeun .Ku ama geus ka warti . Tapi naha anjeun bet kitu ? “ Ki Gedě Pakandangan nyarita semu nu nyalahkeun kana lalampahan Sutajaya.
“ Kapan ……ieu těh pancěn ti Kangjeng Sultan , Rama ? ” Sutajaya ngajawab.
“ Enya ,kaharti ku Ama ogě . Ngan Hidep ngalaksanakeun ěta pagawěan těh dibarengan ku napsu amarah ! “ Ki Gedě Pakandangan ngajawab daria pisan. “ Sok komo bari jeung teu makě tata krama,ninggalkeun sopan santun, ngaranjah lahan batur tanpa permisi ,naragal henteu ngajak badami kanu nempatanana. “ Ki Gedě Pakandangan neruskeun deui omonganana.Barang ngadangu cariosan Ramana kitu,Sutajaya ngeluk tungkul lir bueuk meunang mabuk.Rumasa boga lampah samoděl kitu.
“ Duh… hapunten Rama, rumaos abdi kirang wiwaha .” Sutajaya ngajawab bari ngalengis.
“ Jig ,Ayeuna mah geura miang deui ka ditu.Geura tembrakkeun niat suci jeung pamaksudan ka maraněhanana ,yěn pancěn nu diemban ku hidep těh ,pikeun karaharjaan sarěrěa .Tong poho kana tatakrama,ulah maksakeun kahayang , sok komo ngarobah tatanan kahirupan nu aya . Bral geura miang anaking…do’a ama marengan ! “ Kitu kasauran Ki Gedě Pakandangan .
“ Unjuk sumangga , Rama , Hatur nuhun kana piwejangna “Sutajaya ngajawab bari terus cengkat .Tapi kacida kagětna ,barang cengkat Ramana parantos teu aya duka ngiles kamana.Sanggeus kitu maněhna ngajugjug ka Alas Roban seja neruskeun deui lalampahanana ngalaksanakeun pancěn ti sultan Cirebon.
“ Sampurasun ……….!!!” Sutajaya unjuk salam ka pangeusi alas roban.
“ Rampěs… !!! “ Tembal Pangeusi alas Roban saur manuk.
“ Ki Sanak … saha ari anjeun ? Urang mana ? jeung naon pamaksudan sampěyan ?” Ki Panghulu nanya ka Sutajaya.
“ Sim kuring Sutajaya, ti Pakandangan, langkung ti payun seja nyanggakeun beuheung teukteukeun ,suku gentěng belokeun,rumaos kaula parantos kumawani naragal ieu patempatan bari teu běběja , rumaos kirang wiwaha.,sakali deui hapunten anu kateda. Kaping kalihna kaula těh kěnging pancěn ti kangjeng Sultan pikeun ngababakan ngadamel hiji padukuhan di ieu patempatan. “ Těmbal Sutajaya bari sideku dihareupeun para sesepuh pangeusi Alas Roban.
“ Nya …ari kitu mah , pamaksudan andika geus kaharti ku kaula , Lamun enya ěta pamaksudan těh keur kamaslahatan balarěa ,kaula satuju. Ngan ngaruksak tatanan kahirupan nu aya,sarta bisa ngawujudkeun karaharjaan pikeun balarěa.Kaula jeung pangeusi alas Roban moal rěk ngorětkeun.” Ceuk Ki Panghulu teges pisan .
“ Hěy …. Sakaběh pangeusi alas roban naha aranjeun satuju lamun ieu patempatan rrěk dijadikeun padukuhan anu mangpaatna pikeun karaharjaan balarěa ? “ Ki Panghulu nanya ka balarěa .
“ Satuju………… Sapuk ……….!!! “ Ceuk balarěa ragem.
“ Saupama kitu mah ,hayu urang guyub sabilulungan ,pikeun ngawujudkeunana,sarta urang babarengan ngaraksa ngariksa ,sarta ngaropěana,sangkan ngawujud nagara anu gemah ripah lohjinawi ku nyiptakeun kahirupan nu raharja ku cara Silih asah,silih asih,jeung silih asuh.” .Sanggeus sarěrěa sapamadegan, Sutajaya katut sakaběh pangeusi alas roban ti hot hat nyieun padudukan nepi ka ngawujudna.
Gancangna carita Sutajaya geus hasil ngalaksanakeun pancěn ti Kangjeng Sultan,nu saterusna ditikahkeun sareng Nyi Mas Ratu Sekar Kedaton.
Tah , sakitu dongěng ti sim kuring muga aya mangpaatna pikeun urang sarěrěa.
Cag ……Ah !!!
Bilahi taupik walhidayah wassalamu’alaikum warohmatullohi wabarokatuh. (Cag heula ti Mang Yadi)
Conto Dongeng 2
Naskah Dongeng Sunda
“ Syeh Benting Jeung Budak Angon Meri ”
Assalamu’alaikum Wr.Wb.
Sampurasun...!!! Batur-batur.....karumpul..kumpul ...!!!
Urang ngariung....yuuu.........!!!
Kuring boga hiji dongeng .Dongeng ieu teh nyarioskeun salah sahiji dongeng ti wewengkon basisir Cirebon,mangsa jaman para wali nyiarkeun agama Islam.Ari judul dongeng ieu teh nyaeta “ Syeh Benting jeung Budak Angon Meri “. Cobi geura pirengkeun cariosna teh kieu.
Dina hiji mangsa ,wayah sore ,memeh sarangenge surup ,ti beulah kulon layung geus hibar, cahyana beureum hurung gumebyar kaemasan , Syeh Benting keur mendeko sila dina galengan tambak sisi basisir.Syeh Benting teh keur tatapa ,neangan kasakten , sangkan jadi jalma anu sakti mandraguna,jadi lalaki langit lalanang jagat nu taya tandingna.
Syeh Benting lalaku kituna teh ti mimiti tangkal randu sagede curuk nepi ka sagede beuteung munding ,tatapana teh tacan tamat. Manehna sila wae bari leungeunna sidakep sinuku tunggal ,matana peureum , pikiranana panceg manteng kanu kawasa.
Hiji waktu dina sajeroning tatapana ,manehna meunang gogoda.Godaanana teh nempo kadaharan anu ngarareunah, ngajanggelek di hareupeunana.Sangu saboboko, pais lauk,bakakak hayam,sambel tarasi, mani ngebul haraneut keneh pisan kumplit jeung lalabna .bubuahan oge aya minangka cuci mulutna. Syeh Benting kapincut , biwirna mani kumetap wae barang nempo eta kadaharan teh.
”Keun engke we lah didaharna, sakalian rek buka,mungkas tapa, mangsa panon poe geus surup di beulah kulon”, gerentes hatena .Karek ge boga niat rek buka tatapana,teu disangka jeung teu dinyana, teu kanyahoan timana jolna,ujug-ujug burudul wae aya aleutan meri ngaranjah kana eta kadaharan nepi ka beak , ledis taya sesana.Atuh Syeh Benting teh ambek kacida,napsuna ngagugudug.Gajleng manehna luncat newak meri hiji ,terus dicekek nepi ka paehna.Tacan puas maehan hiji meri,Syeh Benting malik rek newak meri sejenna,barang malik, breh katingal ku manehna aya jelema datang ngadeukeutan manehna bari ngomong “Hey ...ki sanak ! Naha anjeun bet wani- wani maehan meri kuring ?” si mana horeng jalma anu datang teh budak angon meri.
“Kurang ajar !” ceuk Syeh Benting anu can leungit rasa mengkelna,katambah – tambah aya jelema nyalahkeun dirina.Hatena tambah ambek , nepi ka beungeutna geuneuk,nahan napsu anu
ngagugudug .Beungeutna beureum lir wayang Rahwana.Terus Syeh Benting ngomong bari ngamang-ngamang leungeunna, “Hey....Ki Sanak.! Dahareun kuring beak kabeh dihakan ku meri maneh ! Ayeuna maneh bet nyalahkeun kuring ? Naha maneh hayang dipodaran ku kuring ?” Ceuk Syeh Benting bari popolotot.
“ Ke .ke..ke....Sabar heula , ki Sanak ! “ cek jelema tadi bari mesem. “ Dahareun anjeun sakumplitna ku kuring tangtu diganti ,tapi ... anjeun kudu bisa ngahirupkeun deui meri kuring nu geus dipaehan ku anjeun !” Ceuk budak angon meri bari tetep kalem.
“ Ngomong naon maneh ?!” ceuk Syeh Benting tambah sewot , hatena ngarasa dihina ku budak angon,terus ngomong,”Ahhh ....timana maneh bisa ngaganti dahareun kuring anu sakitu lobana ,keur dahar maneh sorangan oge euweuh !”Syeh Benting beuki kekerot nahan amarahna.” Sabenerna maneh teh kudu ngarasa untung....meri maneh henteu dipaehan kabeh ku kuring !”ceuk Syeh Benting bari sukuna tetenjrag sarta leungeunna ti pepereket nahan ka ambek .
“ Ke ....ke...ke... heula Ki Sanak ulah ambek-ambekan wae atuh , sabar saeutik mah.!” Tembal budak angon bari tetep tenang ,terus ngomong deui ,” Tuh tingali geura tukangeun sampeyan , dahareun anjeun sakumplitna masih keneh weuteuh.!”
“ Mustahil .... !” ceuk Syeh Benting bari malikeun awakna nempo ka tukang.Barang malik, manehna kacida ngaranjugna ningali kadaharan anu tadi beak diranjah meri teh,masih weuteuh keneh , teu coceng saeutik-eutik acan .Syeh Benting ngajanteng salila-lila ,siga patung ,teu bisa ngomong bawaning ku ngarasa heran jeung kaget anu taya hinggana.Sanggeus kitu Syeh Benting malikkeun awakna nyanghareup ka budak angon deui. Barang malik, breh teh katingal budak angon teh keur niupan hulu meri bari jeung leungeunna ngusapan kana awakna . Meri nu geus paeh tea hirup deui , teu sakara-kara, bisa lumpat muru ka baturna.
Syeh Benting kacida hemengna terus mikir sarta ngomong sajeroning hatena,
” Wala kadalah.....! ieu jelema teh lain jelema nu sabrongbrong yeuh. Geuningan jelema sakti.Aing moal bisa ngahirupkeun deui meri nu geus paeh mah! Duh....kaya kieu mah cilaka aing teh.Jalma kieu mah lain lawaneun aing...... “! Ceuk Syeh Benting ngagerentes na jero hatena.
” Kaya kieu mah aing teh rumasa eleh jajaten ku budak angon ! Na saha ari ieu jelema teh ? Naha Dewa kitu ?”Syeh Benting tambah mentegeg teu bisa ngomong.Lila-lila awak Syeh Benting ngarumpuyuk taya tangan pangawasa ,awakna leuleus lir kapas kaibunan , kesang tiis ngagarajag kaluar sabulu-bulu bawaning ku sieun jeung ngarasa taluk teu bisa ngungkulan kana kasakten budak angon.Terus manehna ngagabrug kana dampal sampeyan budak angon bari ngomong dareuda “ Duh....ampun...ampun ...Ki Sanak... !!!.abdi ampun.!!!..Abdi rumaos eleh jajaten ku salira.Hapunten abdi tos kumawantun campelak ka salira .......hapunten abdi ....!!!... Abdi pasrah ...ka salira !”Syeh Benting ceurik ngagukguk bari leungeunna acong-acongan nyembah ka budak angon tea.
“Ki Sanak ,anjeun teu kudu kikituanan ,sok komo bari nyembah ka diri kuring.... da kuring mah jalma biasa .Anu kudu di sembah mah iwal ti pangeran.Allah anu Maha Kawasa,anu nyiptakeun langit jeung bumi katut saeusina.” Tembal budak angon daria pisan.”Sok geura hudang ! ulah kitu ....ah !”.Cek budak angon bari ngahudangkeun Syeh Benting lalaunan.
” Kaulanun ...... !!! Dupi saleresna salira teh saha ? .....Ti danget ayeuna abdi seja kumawula ka salira ,sarta abdi bade guguru elmu luhung ti salira ,mugi salira kersa nampi.”
Ti saprak harita Syeh Benting ngawula ka budak angon, anu taya lian anjeunna teh SUNAN GUNUNG JATI, anu nuju nyebarkeun agama Islam di tatar Cirebon. Nu saterusna Syeh Benting ngucapkeun dua kalimah syahadat , ngagem agama Islam.
Tah sakitu dongeng ti kuring, mugi-mugi aya mangpaatna, jadi pieunteungeun keur kahirupan urang sarerea .Cag......ah !
Wassalamu alaikum wr.wb................................
Munjul, Juni 2009
Tina Pangajaran Basa Cerbon Kelas IV
Diropea/ disundakeun ku
Mang yadi Ebhod’s


c: text/html

text:
Thomas Stamford Raffles
Sir Thomas Stamford Bingley Raffles nya éta salasahiji Gubernur-Jéndral Hindia-Walanda.[1] Lahir ping 6 Juli 1781 di Laut Off Jamaika.[2] Kasohor salaku warga nagara Inggris nu ngadegkeun karajaan panggedena di sakuliah dunya.[1]
Bapana nya éta Kaptén Benjamin Raffles nu kalibet dina kagiatan dagang budak beulian di pulo Karibian.[1] Raffles ditinggalkeun maot ku bapana nalika umur 15 taun.[1] Tisaprak harita, Raffles langsung digawé di London pikeun Perusahaan Hindia Timur Britania, salasahiji perusahaan dagang satengah pamaréntah nu miboga peran nalika Inggris naklukkeun nagri-nagri lianna.[1]
Taun 1805 Raffles dikirim ka pulo nu kiwari kasohor minangka Penang di Malaysia.[1] Harita mah éta pulo téh ngaranna Pulo Pangeran Wales.[1] Raffles diangkat jadi Letnan Gubernur Jawa dina taun 1811.[1] Nalika pamaréntahanana, loba hal nu diropéa saperti introduksi otonomi nu kawatesanan, ngeureunkeun kagiatan ngadagangkeun budak beulian, reformasi sistem pertahanan pamaréntah Walanda, nalungtik sasatoan jeung tutuwuhan nu aya di Indonesia, nalungtik titinggal kuno saperti Candi Borobudur jeung Candi Prambanan, jeung sajabana.[1]
Hasil panalungtikanana di pulo Jawa dituliskeun dina buku nu juduna History of Java nu nétélakeun ngeunaan sajarah pulo Jawa.[2] Dina panalungtikanana Raffles dibantuan ku James Crawfurd jeung Kolonel Colin Mackenzie.[1]
Garwa Raffles, Olivia Marianne tilar dunya dina tanggal 26 November 1814 di Buitenzorg tur dimakamkeun di Batavia perenahna nu kiwari dijadikeun Museum Prasasti.[1] Di Kebun Raya Bogor diwangun monumén pikeun miéling Olivia Marianne.[1]
Taun 1815 Raffles balik deui ka Inggris sanggeus Jawa dikawasa deui ku Walanda.[1] Taun 1817 Raffles nulis jeung medalkeun buku History of Java.[2]
Di Inggris, Raffles ngadegkeun Zoological Society of London tur jadi pupuhu munggaranana.[1] Raffles ngantunkeun sapoé saméméh milangkalana nu ka-45 ping 5 Juli 1826 alatan apoplexy atawa struk. [2]

robotstxt: allowed

filter: keep


text:
Jamrud (grup musik)
Biografi[édit | sunting sumber]
Jamrud nya éta grup musik rock nu ngadeg taun 1989 di Cimahi, Jawa Barat. Mimiti ngaran grup ieu miboga ngaran Jam Rock, saacan tuluy robah jadi Jamrud.[1] Formasi mimiti Jamrud nya éta Azis Mangasi Siagian (gitar), Ricky Teddy (bass), Agus (drum) jeung Oppi (vokal).[1] Formasi nu ahir nya éta Azis Mangasi Siagian (gitar), Krisyanto (vokal), Ricky Teddy (bass) jeung Suherman Husin (drum).[1]
Di tengah sababaraha kali ganti personil kaasup kaluar asupna Sandy Handoko jeung Fitrah Alamsyah. Kusabab alesanna bosen, Krisyanto ngundurkeun diri, dina 2008.[1]
Album Jamrud saperti NEKAD (1996), PUTRI (1997), TERIMA KASIH (1998), NINGRAT (2000), SYDNEY SYDNEY 090102 (2002), BO 18+ (2004), ALL ACCESS IN LOVE (2006) jeung sajumlahing kompilasi.[1]
Sanggeus ditinggalkeun Krisyanto Jamtud ngarekrut personil anyar nya éta Donal (vokal), Irwan (gitar) jeung Dani (drum). [1] Ku formasi anyar ieu, maranéhna ngaliris album ka sabelas ku tital NEW PERFORMANCE 2009 di bulan maret 2009.[1]
Ngadeukeutan ahir taun 2009 pasna Nopember 2009, Donal jeung saparakanca ngarilis album the best, ku titel BEST OF THE BEST JAMRUD. [1] Album ka-12 ieu eusina 17 lagu nu pernah jadi hits di album-album saacanna ngan diaransemén deui nu anyar.[1]
Jamrud jadi grup band anu kasohor di ieu nagri sabab lagu "Putri", "Nekad", "Kabari Aku", "Berakit-rakit", "Pelangi di Matamu", jeung "Terima Kasih". Band nu kabentuk taun 1995 ieu terus naék sanggeus album Terima Kasih (1999) sukses anu gede kacida besar ku ngajual kaset kurangleuwih 900 ribu siki. [2] Sanggeus nyieun 6 album, dina 2007, ngadadak panyanyina, Krisyanto milih kaluar.[2] Alasan resmina sarua jeung Candil, Krisyanto ngarasa jenuh ku hirupna jadi budak band.[2] Kris ngilu ngagedékeun Jamrud ku sora vokal nu serak.[2] Sanggeus ditinggalkeun Kris, Jamrud ngawanohkeun vokalis anyarna nya éta Donal.[2]


text:
CarponSunda
Senin, 06 Juni 2011
Jurig Bungkeuleukan
Mun ngobrolkeun masalah hantu alias jurig, sok jadi inget kana dongeng pangalaman lanceuk kuring, nyaeta Teh Enok, anu kajadianana kira-kira dina taun 93-an, mangsa Teh Enok keur mojang atawa keur gadis keneh, kira-kira keur umur 18 taunan cenah.
Ceuk Teh Enok cenah, dina mangsa harita, pikeun mojang atawa gadis saumur Teh Enok , husuna di lembur, ngarupakeun hiji hal anu kawilang matak erana lamun can bisa ngaji atawa can lancar maca Qur'an atawa oge can namatkeun Al-Quran 30 juz. Ari sabab, lantaran engke pareng dina waktuna kawin, dina acara walimahan sok diayakeun acara khatam Al-Quran husu pikeun panganten awewe. Ku lantaran kitu, mojang-mojang anu alumurna geus nincak 17 taunan ka luhur, dina mangsa harita kacida pisan garetolna jeung saruhudna dina dialajar ngajina, da sieun kawiwirangan dina waktuna kawin tea. Kaasup Teh Enok sorangan cenah, getol pisan diajar ngajina, ampir tara aya peuting nu kaliwat ari lain keur hahalang mah.
Ari ngajina sok diayakeun di masjid jami anu pernahna aya ditengah lembur. Waktu ngajina sok ti peuting, nyaeta ti bada magrib nepi ka liwat isya atawa kira-kira jam 8 peuting. Ti imah kuring atawa ti imah Teh Enok ka masjid jami teh anggangna ampir sakilo meterna, atawa kurang leuwih 800 meteran mah aya meureun. Jalana mapay pasawahan jeung marupa galengan sawah. Ngaliwatan oge sababaraha imah. Ma'lum kaayaan di pakampungan bari jeung daerah pasawahan, kaayaan imah teh ancal-ancalan. Antara imah nu hiji jeung nu hijina deui patarenggang, tatangga jeung tatangga paaranggang. Ari jalan mah boh anu ngahubungkeun ti imah ka imah sejenna, lumayan gede sanajan ukur mangrupa galengan sawah oge, ngahaja ku nu borangan digaledean kalayan kasadaran sorangan.
Mangsa harita, lamun ti peuting kaayaan lembur teh paroek, sabab mangsa harita mah ka lembur teh can asup listrik. Di imah-imah ukur marake lampu cempor atawa ku lantera. Anu ngaraji di masjid oge ukur dicaangan ku patromak, di imah lamun bubaran ngaji teh sok tuluy dipareuman.
Kacaritakeun Teh Enok, lamun beres ngaji di masjid teh tara tuluy balik ka imah. Tapi sok ngadon nyimpang heula ka imah guru ngajina anu maksudna rek ngadon tatanya masalah-masalah anu kurang paham. Lumayan we cenah jang nambah-nambah pangaweruh, hususna dina widang agama. Atuh ari balikna ka imah teh sok rada peuting, kira-kira jam 9 atawa jam 10. Salian ti Teh Enok aya opatan deui cenah babaturanana anu sok ngahaja nyimpang ka guruna teh, lalaki duaan jeung awewe duaan.
Teh Enok, enya ge pangawakan awewe bari harita keur gadis keneh estuning ludeung, teu ieuh borangan. Mun balik ngaji teh sok sorangan bae, tara ieu aya nu nganteurkeun, rek poek rek leueur oge. Kawas dina peuting harita cenah, kira-kira jam 10 Teh Enok karek mulang. Teh Enok leumpang nyorangan.
Peuting harita teh sakuduna mah caang bulan sanajan can tanggal wewelasan oge. Ngan kulantaran langit angkeub, da keur mangsana usum hujan, cahaya bulan teh ukur reyem-reyem, najan teu kasebut poek oge. Ari hawa karasa tiris mani nyecep.
Ku lantaran teu mawa baju haneut, Teh Enok harita ngaharudungkeun mukena anu ti tatadi dikekelek. Tambah tiris teuing cenah.
Keur jongjon leumpang, ari pes teh lampu senterna ngadon pareum, tayohna bae bohlamna pegat. Teh Enok kapaksa nolog. Keur kitu teh hujan girimis turun deuih. Mangkaning poho teu mawa payung.
Teh Enok neangan pangiuhan. Untung aya saung di sawahna Ki Darta nu teu pati jauh ti jalan. Teh Enok muru ka dinya rek ngadon ngiuhan heula. Barang sup ka saung, Teh Enok ngaregog! Sabab ningali di jero saung teh aya dua mangkeluk awewe jeung lalaki keur dariuk bari patangkeup-tangkeup. Teh Enok tadina mah arek mundur deui, tapi kaburu katingalieun manten ku nu duaan. Barang ngareret ka Teh Enok, ana goak teh nu awewe ngagoak bari ngejat!
"Ju... jurig!" cenah. Gajleng, gajleng duanana laluncat! Beretek lalumpat sakalumpat-lampet, notog-notog maneh! Korosak! Korosak! Gobrass! Gobrasss! Duanana tingalabres kana kotakan anu keur meujeuhna pibuateun, geus teu nolih di nanaon deui! Ari Teh Enok, saukur colohok we nempo nu kalabur teh!
Isukna di lembur jadi ibur. Pajarkeun teh cenah sawahna Ki Darta anu keur pibuateun, peuting tadi digaley ku bagong kajajaden. Ari ti babaturanana mah Teh Enok meunang beja, yen cenah peuting tadi basa keur bobogohan di ganggu jurig. Teh Enok ukur nyenghel ngadenge beja kitu teh, da sidik manehna pisan anu jadi jurig bungkeuleukanana. Enya... jurig mukena meureun!
Tapi aya hikmahna oge tina kajadian eta. Paling henteu geus bisa nyegah babaturanana anu rek ngalakukeun "Laku lampah teu uni!"***
Galindeng Fatihah
Ari kasebut mindeng mah henteu ngimaman teh. Teuing kumaha, sok rada merod hate. Mun aya batur keneh mah, sok ngahaturkeun we. Kajaba mun geus taya pisan nu daek-pareng ustad-ustad nu biasa aya halangan, heg teu ka masjid-kakara sok maksakeun maju. Ku dihayoh-hayoh tea pangpangna mah ku batur, da dianggap rada bisa, ceuk pamikir maranehna.
Mimitina mah asa biasa wae babacaan teh. Lebah ngalapadkeun fatihah jeung surat sejenna, ah da sabenerna ti bubudak ge jaman keur ngaji osok dites ku guru ngaji, taya kajadian nanaon. Malah dites ngimaman sagala jeung papada budak. Sumawonna geumpeur, da tara. Ongkoh kuring teh da guru. Unggal poe nyarita hareupeun murid atawa orang tua muridna, maenya rek kasima kitu bae.
Ngan nu jadi pikiran teh lebah ngalapadkeun fatihah, bet sok asa-asa. Lain asa-asa pedah ngagorolangkeunana. Ieu mah asa-asa teh, pedah mun ngimaman lagam teh sok ngaleok ka lebah dinya. Ka lebah lagam fatihah nu asa wawuh. (Duka ari kitu ebat henteu nya? Mudah-mudahan we teu matak ngabarubah kana solat nu lian, nu harita ngaamum!)
Sidik lain lagam kuring! Tapi mani asa geus wawuh pisan jeung hate. Asa mindeng galindengna nyerep kana ceuli batin. Bet panasaran, ku hayang nyobaan lebah fatihah teh make lagam nu lian. Make lagam imam-imam nu pernah kadenge. Naha lagam H. Abdullah atawa lagam Ustad Rojik kitu lah nu remen kadenge mun ngamum shalat Magrib. Atawa lagam Abah Amin mun pareng mareng salat Subuh. Hih, da hese we. Leokna teh kana lagam eta deui bae.
Pareng berjamaah jeung anak pamajikan di imah. Leok teh angger ka dinya. Asa geus napel pisan kana letah. Tapi ari keur maca fatihah waktu dina riungan mah, mun hadoroh atawa tawasul, ah biasa we lagam (akuan) sorangan nu ngagerenggeng teh. Asa teu pungpar-pengpar kana lagam nu sok datang mun wanci shalat berjamaah tea.
Bet tuluy dicobaan dijojoan. Naha di lembur kitu? Rarasaan Ustad Aceng, da... lain kitu! Pa Entis, komo... beda pisan! Keur kuliah asa teu mungkin. Kapan imamna ge gunta-ganti tiap jumaahan mah. Atuh anu sok ngimaman magrib asa teu timu, ku teu mindeng tea salat magrib di kampus, mun teu sakalieun aya kagiatan mah nu tuluy ngendong di himpunan.
Weleh teu inget!
Pilageuhan ditanyakeun ka pamajikan. Sugan we apaleun kana eta lagam tea. Pamajikan seuri mimitina mah.
"Sok nu lain-lain wae akang mah. Nu kitu bae jadi bahan pikiran," pokna teh.
"Ih, lain kitu, Nyi! Akang mah sok hayang apal we, naha mani napel-napel teuing lagam eta teh. Nyai ge meureun ngarasa, mun urang berjamaah. Akang sok ngahaja lagam teu hayang lagam sorangan, tapi asa ku hese. Leokna teh ka dinya deui ka dinya deui. Kawas geus asa lagam sorangan bae. Tapi, akang keukeuh. Eta lain lagam akang! Na ku asa mangaruhan pisan!" kuring ngajelaskeun ka pamajikan.
Dikitukeun pamajikan teh serius ayeuna mah. Tapi ari palebah ditanya raratan mah kalah gideug, pamajikan teh!
"Haji Nanang mah da teu kitu lagamna!" pokna kawas ngomong sorangan, "Ari akang mah da asa teu kungsi masantren lin?" manehna tumanya kalawan daria.
"Teu kungsi ari masantren mah. Mun ngaji mah da ti bubudak. Mimiti di Pa Udin, urang Babakan. Ti dinya ka Pa Haji Oman, da Pa Udinna ngalih bumina. Terus ka Pa Haji Kurdi lilana mah, tepi ka SMA kelas hiji asana. Meh opat taun," cekeng teh.
"Cobi emut-emut, di antara eta aya henteu nu lagamna kitu?"
Kuring ngahuleng sawatara kedapan. Asa kateuteuari sabenerna mah, kokotetengan neangan lagam boga saha. Sidik da lagam nu nyerep ka kuring teh teu kawas lagam ahli qiroat anu mahroj jeung laguna leuwih nikmat. Ieu mah da biasa, ngan pedah has doang jeung ku hese leupas tina letah ngimaman kuring, panasaranana teh.
"Kumaha, Kang? Aya emutan ka saha-sahana? Sugan ka... Pa Haji Kurdi! Pan lami akang ngadon ngaos di dinya teh," pamajikan beuki daria.
"Asa teu inget saeutik ge kana lagam anjeunna mah! Komo kasebutna jarang ngimamanna, da sok heuleut-heuleutan. Tilu poe aya, tilu poe teu aya."
"Naha? Sanes masjid eta ge kagunganana?" pamajikan panasaran.
"Enta. Ari cenah mah mun kitu teh nuju giliran ka istrina nu hiji deui. Puguh akang ge sok hayang seuri mun inget ka lebah dinya. Mudah-mudahan ieu mah lain rek ngomongkeun goreng. Enya, abong keur budak. Aneh memang ku harita. Keur budak, padahal geus SMP harita teh. Ku naon bet teu ngarti ku kecap giliran teh.
Matak basa Pa Haji Kurdi nuju teu aya, Akang kalawan polos nanyakeun ka Bu Haji. Ku geus teu asa-asa pangpangna mah. Bu Hajina kawas nu teu nganggap batur ongkoh ka nu ngaraji di dinya teh, kawas incuna. Dina dicarekan atawa dibere naon nu urusan jeung ngaji, tara dibeda-beda. Komo ka Akang nu sasatna murid kadeudeuh. Da mun naon-naon teh, ‘Tuh kawas... Asep!', ‘Conto atuh... Asep!' paribasana teh. Nepi ka si Marno mah nu harita ngajina dialeu-aleu, dibentak sagala ku Bu Haji teh. Tong sok dialeu-aleu, pajar teh. Leuheung mun siga... Asep! Mani rebeh irung akang teh harita," kuring seuri nyakakak inget ka lebah dinya teh.
"Keur mah rebeh ongkoh akang mah!" pamajikan seuri ngengklokan.
"Enya, sih nu mancung!" cekeng teh, bari meungpeuk irung pamajikan.
Pamajikan kalah beuki nyikikik nepi ka seeleun.
"Geus, ah! Terusna kumaha?" pamajikan museurkeun deui obrolan.
"Bu Haji ngambekna mah, eta meureun lain jadi alus dialeu-aleu teh si Marno mah, kalah ka ngabaribinan. Keur mah si eta mah rada pupujieun deuih!
Tah, harita akang nanyakeun teh polos pisan. Maklum keur budak ieuh! Ceuk akang teh, Bu Haji ari Pa Haji teh giliran ngimaman di masjid mana? Rarasaan mah biasa eta pananya teh. Maklum tadi ge, keur budak ieuh! Atuh babaturan papantaran ge nu sarua teu apal, biasa we kawas nu rek ngabandungan. Atuh barudak saluhureun, model Teh Aneng jeung Ceu Ade sareuri. Sok sanajan kawasna, mun kaperhatikeun mah nu duanana teh sareurina beda. Rada dipengkek. Lain seuri nu biasa. Taksiran teh kagugu ku pananya akang we (nu calakan!).
Na ari kowowong teh Ma Ojah, nu harita keur ngaderes jeung ibu-ibu sejenna. Tayohna ngadangueun pertanyaan akang, ngojengkang ka palebah tempat barudak ngaraji. Nyarekan lak-lak dasar. Na Asep, siah! Kawas euweuh tanyakeuneun deui. Dibejakeun siah ka si indung maneh!
Akang tibang olohok we! Da teu ngarti. Duka tah, peuting harita nasib tungtungna pangajian, da rek ngaji pisan harita teh. Akang poho deui, naha harita dilaporkeun ka Si Ema atawa henteu? Akang teu inget,"
Pamajikan cirambay ngadenge dongeng kitu teh. Seuri nyeuleukeuteuk salila-lila.
"Ahirna mah nyaho ti Teh Aneng perkara ‘gilir' tea teh, najan bingung ngimaman. Kade bisi salah harti deuih, Nyai ge!" kuring nyalenggor heula.
"Moal. Manasina Akang!" tembal pamajikan nu masih keneh nyesakeun seurina.
"Meureun Mang Adin, Pa Adi, jeung... Mang Uju asana nu sok ngagantian teh!" tembal kuring, bari nginget-nginget kabehanana.
"Mang Adin lebah lagam teu katara teuing. Kitu deui Pa Adi, da mun aya Mang Uju mah... Ya Allah! Mang Uju lagam eta teh! Gusti, naha akang mani poho-poho teuing. Ehm, dosa Gusti...!" hate muriding.
"Saha, Kang? Mang... U...ju...! Mang Uju mana?" pamajikan kageteun ningali paroman kuring nu ngagentak robah.
"Ehm, Gusti... Alhamdulillah! Kapendak geuning eta lagam teh. Lagam Mang Uju. Mang Uju akina si Cecep, nu ngojeg di parapatan. Masya Allah! Bet geuning lagam Mang Uju nu nyerep teh! Mang Uju pisan nu sering ngimaman mun Pa Haji Kurdi teu aya teh."
Kuring gura-giru ningali jam, tuluy ngajakan salat ka pamajikan.
"Geus Isa lin ieu teh? Hayu Nyi, urang Isa heula!"
Teu talangke deker bae solat Isa. Kuring ngimaman, pamajikan amumna. Asa beda lebah maca fatihah teh. Beuki atra karasana galindeng fatihah Mang Uju. Ku nikmat harita solat jeung ngagalindengkeun fatihahna. Teu karasa cimata reumbay. Reres solat, tuluy hadoroh. Hususon ditujulkeun ka Mang Uju. Malah mandar anjeunna ditampi ku Allah SWT, kalawan kenging tempat anu mulya. Amin.
**
"Mang Uju teh bisa disebutkeun asisten meureun pikeun Pa Haji Kurdi mah. Mun pareng ‘gilir' teh, nya Mang Uju nu ngimaman. Duka pedah geus dianggap ‘asisten' ku Pa Haji Kurdi, anjeunna sok wani haok hamprong ka barudak anu garandeng, boh nu solatna heureuy, boh keur ngaji ngadon pahibut. Tampolana leuwih keras tibatan Pa Haji Kurdi. Ari barudak, ku Pa Haji Kurdi mah sieun sakali ngagebes ge. Ari ku Mang Uju mah kawas nu teu sieun, anehna teh. Malah deukeut-deukeut ka ngalunjak.
Kituna mah incuna, enya Si Cecep nu ngojeg tea. Sok ngalelewe mun dicarekan ku akina teh. Atuh antukna nu sejen ge nya kitu tea. Malah sok padangageuhgeuykeun saprak aya kajadian anjeunna katinggang panakol bedug."
"Na kumaha mimitina, bet katinggang ku panakol bedug sagala?" pamajikan heraneun. Na disimpenna di mana cenah meureun panakol teh, bet bisa ninggang, da biasana panakol mah disimpenna sok di jero kohkol. Mun henteu, di jero kuluwung bedugna.
"Maklum budak. Lengger teh kabina-bina. Mun tas solat Isa teh sok paheula-heula balik. Berebet lumpat bari cocorowokan. Teu bina we ayeuna ge kitu di masjid urang. Ninggang di Si Cecep, incuna Mang Uju tea. Manehna mah panglenggerrna enyaan.
Mun teu salah, basa rek asup rokaat ka opat, manehna ngolesed heula ka handap. Da masjid teh ayana di luhur, di loteng. Di handap teh aya dua panto. Nu hiji paragi ka jero imah, nu hiji deui paragi kaluar masjid jeung tempat neundeun bedug. Jadi mun nakol bedug teh karasa eundeurna ka luhur. Minangka ka luarna sora ngarah kadenge ku masarakat mah, aya jandela leutik anu nampeu kana bujur bedug. Tah, panto nu ka luar eta, kabeneran mukana ka jero. Ngahaja kawasna dipelengekeun saeutik. Di luhurna, antara kusen jeung panto diteundeun panakol bedug. Jadi saha nu muka pangheulana, eta nu katinggang.
Seug harita Pa Haji Kurdi beres solat teu kaburu ngahulag, supaya ulah ingkah sakumaha biasa, kawasna sejen carita teh. Atuh barudak, waktu dihulag supaya ulah waka kaluar ti masjid, da aya nu rek ditepikeun, kabeh ge caricing.
Tah harita pisan Mang Uju, cenah ceuk dongeng Teh Aneng ti indungna nu milu ngarubung-rubung, hayang ka cai heula. Gura-giru kaluar. Na..., da! Ari muka panto kawasna, ari goak teh sada Mang Uju ngagoak. Kabeh ge taya nu teu reuwas. Sugan teh aya naon we, iwal ti Si Cecep, incuna nu lengger tea, nu tangtu apal pisan kana naon nu kajadian. Sasat manehna nu boga dosana. Da gurudug we harita keneh muru akina. Nu sejen nuturkeun, kaasup akang. Katenjo teh, Mang Uju keur haharegungan we.
Disarambat ku nu karolot. Ngajendol pisan lebah emun-emunanana. Najan make kopeah ge, kasebutna kopeah haji mah, beda jeung kopeah biasa.
Peuting isukna. Koredas kabeh dicarekan ku Pa Haji Kurdi, kaasup Si Cecep pisan. Sakumaha hayang seuri ge barudak, nu harita inget kana kajadianana, merengek piseurieun barudak teh. Da eta, Pa Haji Kurdi katawisna bendu pisan, sarta Mang Ujuna oge aya, sami nuju bendu. Seug Si Cecep lain incuna, duka!
Ti harita beuki galak bae ka barudak. Barudak ge loba nu teu resepeun, kaasup akang pisan! Ehm, geuning! Sakumaha akang teu resep harita, elmuna mah bet nyangsang pisan nepi ka ayeuna.
Ingetan, Nyai! Mun urang balik ka lembur, urang nyimpang heula ka kuburanana. Akang perlu menta hampura jeung hayang ngagalindengkeun fatihah luhureun kuburanana."
Mun pareng aya umur mah. ***
Serang, Desember 2008


text:
Pulo nu kasebar di Samudra Hindia
Pulo nu kasebar di Samudra Hindia (Basa Prancis: Îles Éparses atawa Îles éparses de l'océan indien) ngawengku 4 pulo karang leutik, 1 atol, jeung 1 karang di Samudra Hindia, jeung geus dinyatakeun salaku distrik ka-5 ti Daratan Kidul jeung Antartika Perancis (TAAF) saprak Pébruari 2007.[1] Wewengkon ieu teu boga populasi permanén. 3 di antarana— Kapuloan Glorioso, Juan de Nova, jeung Europa — sarta atol Bassas da India aya di Selat Mosambik, kuloneun Madagaskar, samentawis nu kaopat, Tromelin, aya kira-kira 450 kilometres (280 mi) wétaneun Madagaskar. Banc du Geyser ogé aya di Selat Mosambik, hiji karang nu dianéksasi ku Madagaskar dina 1976.
Pulo-pulo éta geus dikelompokkeun salaku cagar alam. Iwal Bassas da India, pulo-pulo ieu miboga stasiun météorologi: nu aya di Kapuloan Glorioso, Juan de Nova, jeung Pulo Europa sipatna otomatis. Stasiu di Pulo Tromelin, di sababaraha kapentingan, nyadiakeun pangémutan siklon nu ngancem Madagaskar, Réunion, atawa Mauritius. Masing-masingna, iwal Bassas da India jeung Banc du Geyser, miboga hiji lapangan udara nu leuwih ti 1,000 metres (3,300 ft). Mauritius, Komoro, Seychéll, jeung Madagaskar maséakeun kadaulatan Perancis kana wewengkon ieu. Mauritius ngaklaim Tromelin; Komoro jeung Seychéll ngaklaim Kapuloan Glorioso; Komoro jeung Madagaskar ngaklaim Banc du Geyser; sarta Madagascmr ngaklaim[2] sésana.
Ihtisar[édit | sunting sumber]
Pulo-pulo individual[édit | sunting sumber]
- Banc du Geyser
- Bassas da India
- 10 islét batu tanpa ngaran
- Pulo Europa
- Île Europa
- 8 islét tanpa ngaran
- Kapuloan Glorioso
- Grande Glorieuse
- Île du Lys
- Batu Wreck
- Batu Kidul
- Batu Verte (3 islét)
- 3 islét tanpa nama
- Pulo Juan de Nova
- Pulo Tromelin
Administrasi[édit | sunting sumber]
Ti 3 Januari 2005, Îles Éparses geus diadministrasi dina ngaran nagara Oerabcus ku administratio sénior Daratan Kidul jeung Antartika Perancis (TAAF — les Terres Australes et Antartiques Françaises), markasna di Réunion. Îles Éparses saméméhna aya dina administrasi préfek Réunion ti merdikana Madagaskar dina 1960. Perancis mertahankeun hiji garnisun militér kira-kira 14 pasukan ti saban pulo di Selat Mosambik nu diklaim ku Madagaskar. Kapuloan Glorioso ogé diklaim ku Komoro. Pulo Tromelin diklaim ku Mauritius.
Perancis ngaklaim hiji 200 mil laut(370 km) Zona Ékonomi Éksklusif (ZÉÉ) di sakurilingeun pulo-pulo Îles Éparses. Digabungkeun jeung klaim ZÉÉ pikeun Réunion jeung Mayotte, totalna leuwih ti 1 yuta kilométer pasagi (400.000 mil pasagi). ZÉÉ-na aya sababaraha overlap jeung nagara tatangga ditu.
Tempo ogé[édit | sunting sumber]
- Téritori jeung departemén peuntas laut Perancis
- Babagian administratif Perancis
- Daratan Kidul jeung Antartika Perancis
Rujukan[édit | sunting sumber]
- ↑ http://www.taaf.fr/spip/spip.php?article309 French Southern and Antarctic Lands (TAAF) Official website
- ↑ http://www.africa-union.org/root/AU/Documents/Decisions/com/19CoM_1980b.pdf
Tumbu kaluar[édit | sunting sumber]
- Loka resmi (Basa Perancis)
Citakan:Districts of the French Southern and Antarctic Lands Citakan:Scattered islands in the Indian Ocean


text:
Élmu bahan
Élmu bahan ngawengku bagian-bagian ti kimia, fisika, géologi, ogé biologi nu patali jeung sipat-sipat fisik, kimiawi, atawa biologis rupa-rupa bahan/matéri. Élmu ieu biasana dianggap salaku élmu terapan, sabab sipat-sipat nu diulik biasana dipatalikeun jeung tujuan industrial.
Élmu bahan ngawengku sakabéh opat kelas bahan nu masing-masing boga widang ulikanana séwang-séwangan: (1) logam jeung métalurgi, (2) keramika, semikonduktor, jeung bahan éléktronik lianna, (3) polimér, (4) komposit jeung biomaterial nu bisa asup kana kelas bahan 1 n.k. 4 tadi. Métalurgi jeung keramika mibanda sajarah nu panjang salaku disiplin rékayasa/téhnik, tapi kusabab élmu nu jadi tatapakan disiplin ieu larap ka sakabéh kelas bahan, mangka élmu bahan dianggap salaku disiplin anu misah.
Élmu bahan aya patalina jeung rékayasa bahan, nu condong museur kana téhnik ngolah (casting, rolling, welding, cangkok ion, kamekaran kristal, thin-film deposition, sintering, glassblowing, jsb.), téhnik analitis (mikroskop éléktron, difraksi sinar-X, kalorimétri, mikroskopi inti (HEFIB) jsb.), rancang bahan, sarta untung/rugina dina produksi industrial.
Sub-widang élmu bahan[édit | sunting sumber]
- Nanotéhnologi --- ngulik jeung nyipta bahan hasil rékayasa molekular (nanomaterial) nu strukturna dina ukuran nanométer.
- Kristalografi --- ngulik fisika kristal, kaasup
- defects in crystals, such as grain boundaries and dislocations, and their effects on physical properties;
- téhnik difraksi, pikeun idéntifikasi fase.
- Métalurgi --- ngulik logam
- Keramik
- Biomaterial
- Kimia bahan padet --- ngulik kimia nu lumangsung dina bahan padet
- Fisika bahan padet --- biasana dianggap ulikan pangaruh kuantum na bahan padet, kayaning semikonduksi atawa superkonduksi.
- Mékanika continuum --- ngulik padetan jeung cairan, kalawan asumsi yén éta bahan kaasup bahan kontinyu.
Jejer nu patali dina fisika[édit | sunting sumber]
- Térmodinamik, pikeun stabilitas, transformasi, jeung diagram fase.
- Kinetik, dilarapkeun kana laju transformasi jeung difusi.


text:
Kampung Gajah
Kampung Gajah nya éta obyék wisata kadaharan anu aya di Bandung, arah nuju lémbang di Jalan Sersan Bajuri KM 3,8 (tiheula ngaranna Century Hills) masih saarah jeung Kampung Daun, Sapulidi, imah stroberi sarta The Peak.[1] Pamandangan ti tempat ieu éndah jeung hawana sejuk. [1] Pikeun asup ka dina areal ieu dikenakan waragad parkir Rp 2.000/jam. [1] Alatan anyar buka mangka masih tacan teuing nu datang anu datang. [1] Sawatara counter komo masih tacan buka. [1] Tempat diuk sadia cukup loba sarta merenah, tapi kombinasi kadaharan masih tacan loba teuing. [1] Leuwih loba ngajual kadaharan, kawas somay, batagor, sosis, sedengkeun kadaharan abotna sadia steak, iga beuleum. [1] Hargana kurang leuwih jiga jeung Kampung Daun sarta The Peak. [1] Cocog pikeun tempat nongkrong babarengan réncang/kulawarga bari mengobrol sarta ngarasakeun kesejukan sarta keindahan pamandangan.[1] Diditu ogé sadia sagala rupa kaulinan kawas mini ATV, Buggy, Aréna ulin anak, Kuda Tunggang, Sapédah Tandem, tuluy segway eco ride, sarta urang bisa nyéwa mobil Smart anu ramah lingkungan.[1] Kampung Gajah nawarkeun pilihan fun activity atawa kaulinan anu unik sarta henteu bisa kapanggih di tempat séjén. Fun activity ieu bisa dipaké ku jelema dewasa atawa barudak. [2] Antara séjén, Segway, Buggy, ATV, Children Play, Body Cycle, Kuda sarta Délman. [2] Di ndonésia Kampung Gajah ngayakeun SKYRIDER kalayan 439 Méter Paralel Adventure The flying Skyrider anu bisa diapungkeun sacara bareng atawa sorangan pikeun ngarasakeun pamandangan dayeuh Bandung sarta gunungna.[2] Sadia ogé fun activity anu husus ditujukan pikeun barudak kawas teletubbies, mini Atv, big children playstructures], mini flying fox, swing & swing, monkey bar, garden shelter, trampoline, bicyle track sarta mini beca. [2]


text:
Conto Teks biantara Nampi Calon Pangantén Pameget
Assalamu'alaikum wr. wb.
Puji sinareng sukur urang sanggakeun ka Gusti Nu Maha Suci. Kalayan rahmat sareng karunia ti Manten-na, alhamdulillah dina dinten ieu urang sadaya tiasa riung kempel dina ieu pajemuhan, dina raraga silaturahmi. Kalihna ti éta, urang kempel téh insya Alloh seja tumut kana pidawuh Alloh kalih Rosulna, nyaéta ngalaksanakeun walimatunikah. Urang sadaya seja nyakséni kalayan ngajurung ku du'a kana naon rupi anu dipimaksad ku sohibul makosid sakulawargi.
Solawat sinareng salam mugi-mugi dikocorkeun ka jungjunan urang sadaya, habibana wa nabiyana, Kangjeng Nabi Muhammad SAW, kalayan mugi-mugi dikocorkeun ogé ka kulawargina, ka para sohabatna, ka tabi'in tabi'atna kalebet urang sadaya kaom muslimin anu tumut kana ajaranana. Pamugi urang sadaya kalebet umat anu kénging syafaat di yaumil ahir. Amin.
Bapa kalih Ibu, hadirin palawargi hormateun sim kuring!
Kalayan asmana sohibul makosid Bapa Sastra Wiguna sakulawargi, langkung tipayun ngahaturkeun réwu nuhun ka panata acara anu parantos maparinan waktos ka sim kuring kanggo ngadugikeun naon rupi anu dipimaksad ku sohibul makosid.
Hatur nuhun laksa keti kabingahan kasanggakeun ogé ka para sesepuh anu sami-sami rawuh, ka dulur-dulur anu ti lembur, ka barayabaraya anu araya. Teu hilap ka para tokoh ti palih tonggoh, anu mikadeudeuh ti palih landeuh, ka handai tolan anu ti péngkolan, ka nu ngaranggo tudung anu ti Bandung, ka para rumaja sareng wanoja ti Suniaraja, sareng kum ka sadayana warga sinareng wargi anu teu disebat hijihiji, anu sami-sami gingsir linggih, nawiskeun kaasih diri, dongkap lenggah nembrakkeun katresna manah, pada rawuh mihatur lunturna kalbu, ngaliaturkeun nuhun kana kasumpingan sadayana.
Bapa kalih Ibu, hadirin palawargi hormateun sim kuring!
Dina ieu kasempetan sim kuring ngahaturkeun wilujeng sumping kalayan ngahaturkeun réwu nuhun laksa keti kabingahan ka Bapa kalih Ibu, ogé palawargi sadayana ti rombongan calon pangantén pameget, anu parantos rawuh ka ieu lembur, parantos sumping ka ieu bumi. Kantenan baé rawuhna para sepuh, sumpingna para wargi téh parantos dianti-anti ti tadina, diajang-ajang ti anggalna. Hapunten anu kasuhun wiréh dina panampianana éstuning dilalaworakeun. Bapa-bapa lénggahna di patempatan anu kirang sampurna. Wargi-wargi linggihna di pangcalikan anu kirang utami. Ieu panampian téh boa-boa lebet kana paripaos werit ku budi sareng parangi, tebih ti basa utami, heureut pakeun kirang bahan, angang ti basa utama. Atuh ku kituna luntur kalbu anu kasuhun, jembar manah anu diteda, wening galih anu dipamrih ti sadayana kana rupining katuna sareng kakirangna.
Bapa kalih Ibu, sakumaha anu tadi kakuping ku urang sadaya, naon rupi anu parantos didugikeun ku pangersana sesepuh ti pihak calon pangantén pameget, saurana téh seja nyanggakeun Cép Tata, ti luhur sausap rambut ti handap sahibas dampal, ti tengah tina pangkonan. Nyanggakeun rambutna salambar, getihna satétés, ambekanana sadami. Nyanggakeun ti luhur saujung ketu, ti handap saujung sapatu, di tengahna anu kitu, anu sawaktos-waktos sok jiga surutu.
Sateuacanna sim kuring nampi kana éta pamaksadan, pamugi kauninga utamina ku Cép Tata kalih sepuhna, wirehna pun anak téh, Néng Titi, upami disebat atah mah éstuning masih kénéh atah. Atah ku pangwarah tebih ku pangatik, meryogikeun kénéh pangaping sareng pangjaring ti para sepuh, malah mandar tiasa ngawangun rumah tangga anu runtut raut répéh rapih.
Salajengna sakumaha anu parantos didugikeun ku sesepuh ti pihak calon pangantén pameget nembé, anu nyaurkeun yén Cép Tata sumpingna ka dieu téh saurna henteu jangjang henteu jingjing. Mung nyandak nu sarupi, nyaéta nu ngaringkuk kawas kuuk, nu bosongot kawas marmot, nu ngaréngkol osok ngompol, nu bedegul lir doran pacul. Teu sawios-wios,' da di dieuna ogé teu disampakkeun naon-naon, mung disampakkeun Néng Titi nu kagungan tilas raheut nu kapungkur. Nanging raheut sanés saraheut-raheutna, legok sanés salegok-legokna. Éstuning raheut asli ti ajali, legok candak ti kudratna, paranti neundeun kadeudeuh paranti nunda pelakeun.
Atuh kalihna ti éta, sagédéngeun Cép Tata, anu jajapna alhamdulillah sakitu seueurna. Ngaleut ngeungkeuy ngabandaleut ngembat-ngembat nyatang pinang. Ngaleut leubeut ku tanggeuyan, ngembat rébo ku cacandakan. Ngabringna rimbil ku jingjingan. Sim kuring kalayan asmana pangersana Bapa Sastra Wiguna sakulawargi, ngahatureun réwu nuhun laksaketi kabingahan. Hatur nuhun kana rupining cacandakanana.
Bapa kalih Ibu, hadirin palawargi hormateun sim kuring!
Kalayan asmana pangersana Bapa Sastra Wiguna sakulawargi, diwuwuh ku para sepuh ogé disakséni ku palawargi, kalayan ngucap bismillahirrohmanirrohim sim kuring nampi kana naon rupi anu janten pamaksadan sesepuh ti pihak calon pangantén pameget. Mugi-mugi ieu murangkalih téh, Cép Tata sareng Néng Titi tiasa kauntun tipung katambang béas, laksana anu diseja, dikobul ka balé nyungcung. Insya Alloh sakedap deui ieu murangkalih téh urang rungrum ku pangdu’a dina acara anu poko, nyaéta akad nikah.
Rupina sakitu pisanggem ti sim kuring. Bobo sapanon carang sapakan. Langkung saurna bahé carékna, hapunten anu kasuhun.
Wabillahi taufik wal hidayah. Wassalamu'alaikum wr. wb.
(Naskah biantara seserahan kenging Didi Mulyadi, guru SMP 3 Lémbang, kalayan diropéa saperluna ku Drs. Hmad Hadi dina Panggelar Sastra).
Langganan: Entri (Atom)


text:
Mickey Mouse
Mickey Mouse nya éta salasahiji tokoh animasi (kartun) anu dijieun ku Walt Disney anu jadi film kartun favorit mangsa harita[1].Tokoh Mickey Mouse jadi tokoh kartun nu munggaran dijieun[1]. Plane Crazy nya éta film animasi munggaran anu mintonkeun Miki Mouse[2]. Ieu mangrupa film hitam putih sarta teu aya dialog[2]. Anu disutradaraan ku Walt Disney jeung Ub Iwerks taun 1927 anu dimedalkeun tanggal 15 Mei 1928. Plane Crazy diiluan ku The Gallopin’ Gaucho jeung Steamboat Willie[2]. Mimitina, Miki dijieun salaku gaganti Oswald the Lucky Rabbit anu dijieun ku Walt Disney jeung Ub Iwerks jang Charles Mintz ti Universal Studios tapi maranèhna dipecat nalika mènta bayaran anu leuwih luhur jang Oswald anu geus populer jeung ti harita Oswald digambar ku jalma sèjèn[2]. Jang kahirupan pausahaan, Walt kudu nèangan karakter anyar jeung ide ngeunaan Miki mouse mimiti aya nalika Walt aya dina karèta[2]. Karakter èta dingaranan Miki tèh nya èta Mortimer ngan pamajikanana, Lillian Disney, kurang resep[2]. Ayeuna ngaran Mortimer dipakè jadi ngaran musuh Miki dina marebutkeun Mini[2]. Miki jeung Mini mimiti aya dina Plane Crazy anu dirilis 15 Mei 1928[2]. Tapi The Walt Disney Company satuluyna mièling milangkala Miki tanggal 18 November 1928, nya èta tanggal rilis animasi Steamboat Willie, film animasi Miki Mouse anu mimiti aya soraan[2]. Miki Mouse ngahontal mangsa kajayaanana ti mimiti taun 1930-an nepi ka 1950-an[2].Tapi mimiti taun 1950-an posisi kajayaanna kaèrèh ku Tom and Jerry anu boga rating jeung nu mikaresepna leuwih loba tibatan nu mikaresep Miki Mouse jeung Silly Symphonies[2]. Nalika taun 1955, kajayaan Miki Mouse geus kaganti ku babaturanana anu aya di Walt Disney, Donal bèbèk anu dipikaresep ku jalma anu leuwih loba tibatan nu mikaresep Miki Mouse[2].1970-an – kiwari Nalika ping 18 November 1978, nalika milangkala Miki nu ka-50, manèhna jadi karakter kartun anu munggaran nu meunang bèntang nalika Holywood Walk of Fame, tegesna di 6925 Hollywood Boulevard[2]. Taun 1988, jang anu munggaran miki tampil jeung Bugs Bunny dina Who Framed Roger Rabbit[2]. Bugs Bunny nya èta salasahiji saingan Miki ti Warner Bros[2]. Dina èta film, duanana miboga waktu minton anu sarua. Film èta ogè jadi hiji kajadian anu jadi sajarah di dunya perfilman[2]. Program-program tipi anu mintonkeun Miki kiwari nya èta Mickey Mouse Works jeung Disney’s House of Mouse sedengkeun sababaraha film Miki ayeuna nya èta Mickey’s Christmas Carol 1983, Runaway Brain1995, jeung The Three Musketeers sarta Mickey’s Twice Upon a Christmas 2004[2]. Miki ogè boga bagèan dina video game Kingdom Hearts karya Disney Interactive jeung Square Enix salaku raja istana Disney , ari Mini salaku ratuna, Donal Bèbèk salaku ‘’penyihir’’, jeung Gufi salaku nu ngajaga istana[2]. Dina game munggaran, miki can pati loba katingali, tapi di sekuel Kingdom Hearts: Chain of Memories jang Game Boy Advance, Miki geus mimiti aya jeung miboga peran anu leuwih gedè di Kingdom Hearts II[2].


text:
Dongéng
Dongéng mangrupa salah sahiji golongan carita dina wangun prosa (lancaran).[1] Nilik wandana jeung eusina dongéng téh kaasup rékaan baheula.[1] Ilaharna dongéng téh pikeun barudak. [2] Patempatan anu jadi latarna mindeng tétéla gambaran kaayan baheula, tokoh-tokohna henteu manusa wungkul, tapi ogé sasatoan, buta, atawa mahluk séjénna.[1] Corak rékaan heubeul anu mindeng ngolah siloka atawa alegori pikeun mungkus téma.[1]
Daptar eusi
- 1 Wangenan
- 2 Papasingan Dongéng
- 3 Dongéng sasatoan (Fabél)
- 4 Dongéng babad (Sagé)
- 5 Dongéng kahirupan Jalma Biasa (Parabél)
- 6 Dongéng mité
- 7 Dongéng Pieunteungeun
- 8 Dongéng Pamuk
- 9 Dongéng sasakala (Légénda)
- 10 Unsur-unsur carita dongéng
- 11 Ciri-ciri Dongéng
- 12 Sajarah Kamekaran jeung Sumebarna Dongéng
- 13 Pungsi Dongéng
- 14 catetan
Wangenan [édit | sunting sumber]
Dongéng nya éta carita anu teu asup akal jeung teu kajadian, biasana osok nyaritakeun kajadian-kajadian jaman baheula. [3] Numutkeun kamus dongéng téh babad meunang ngaréka, babad karangan anu henteu kajadian saenyana anu mohal jadina [4]. Budi Rahayu Tamsah nétélakeun yén dongéng mangrupa carita rékaan anu méré kesan pamohalan tur ukuranana parondok. [5] Dongéng mimiti gelar dina wangun lisan, sumebar ti hiji jalma ka jalma liana, tur teu kapanggih saha nu ngarangna. [6] Lantaran sumebar dina wangun lisan, téks dongéng babari robah atawa leungit. [6] Robahna téks téh alatan aya anu dihaja jeung teu di haja. [6]
Papasingan Dongéng[édit | sunting sumber]
Dumasar kana eusina dongéng dibagi jadi tujuh nya éta :
Dongéng sasatoan (Fabél)[édit | sunting sumber]
Dongéng Fabél nya éta dongéng atawa carita rékaan anu eusina ngajarkeun moral atawa atikan budi, ku kituna carita téh ngagambarkeun pasipatan, waték, jeung budi manusa. [7] Ilaharna dongéng sato (Fabél) nyaritakeun sasatoan anu paripolahna dicaritakeun kawas manusa, upama baé bisaeun nyarita ogé ngagunakeun akal jeung pikiran. [8] Dongéng sato biasana watek palakuna geus dipola. [9] Dina kasusastraan Sunda, dongéng sato téh pohara lobana. [9]
Dongéng babad (Sagé)[édit | sunting sumber]
Dongéng Sagé nya éta carita ngeunaan kapahlawanan, nu nyaritakeun kahirupan manusa di masarakat jeung dina sajarahna. [10] Sagé mangrupa carita peperangan di jaman baheula, umumna nyaritakeun tokoh nu légendaris sarta panjang tur eusina kapahlawanan, jalma sohor, atawa lalampahan nu pikaseurieun. Contona Prabu Siliwangi, Dipati Ukur, Séh Abdul Muhyi,jrrd.[7]
Dongéng kahirupan Jalma Biasa (Parabél)[édit | sunting sumber]
Dongéng Parabél nya éta dongéng anu eusina nyaritakeun lalampahan hiji jalma anu dianggap mahiwal ti batur. Caritana loba pikaseurieun tapi ngandung hiji atikan. Conto anu pangsohorna dina sastra Sunda nya éta dongéng-dongéng Si Kabayan. [11] Lian ti éta, aya ogé dongéng saduran tina sastra deungeun, upamana dongéng Abu Nawas, Nasarudin, Si Congcorang,jjrd.
Dongéng mité[édit | sunting sumber]
Dongéng Mité nya éta dongéng anu nyaritakeun lalampahan hiji jalma anu dianggap aramat ku masarakat. [12] Umumna dongéng mite téh raket patalina jeung kepercayaan masarakat kana alam gaib.[9] Carita dina mite umumna ngalalakonkeun kajadian alam dunya, manusa, jeung ayana maot.[13] Aya ogé mite anu nyaritakeun ciri khas sasatoan, wangun topografi, tanda-tanda alam, jsté.[13] Mite di Indonésia dibagi jadi dua golongan dumasar kana tempat asalna nya éta, mite asli Indonésia jeung mite nu asalna ti luar Indonésia, utamana ti nagara India, Arab jeung nagara-nagara sabudeureun Laut Tengah.[14] Nu asalna ti luar Indonésia, umumna geus robah nepi ka siga asli carita ti Indonésia, ku lantaran kitu mite éta ngalaman prosés adaptasi.[14] Mite nu asalna ti Indonésia umumna nyaritakeun asal-muasal jagat raya, ayana tingkat déwa, jeung mimiti manusa manggihan kadaharan saperti sangu, jagong,jsté.[14] Contona Dongéng Déwi Sri, Dongéng Nyi Roro Kidul, Dongéng Munjung, Dongéng Maung Kajajadén, jeung Dongéng Ngipri.[9]
Dongéng Pieunteungeun[édit | sunting sumber]
Dongéng Pieunteungeunnya éta dongéng anu eusina mangrupa tauladan pikeun kahirupan manusa.[15] Contona Cikaracak Ninggang Batu Laun-laun jadi Legok.[15]
Dongéng Pamuk[édit | sunting sumber]
Dongéng Pamuk nya éta dongéng anu nyaritakeun kagagahan atawa kasaktén hiji jalma tur bisa aya patalina jeung tokoh atawa kajadian sajarah.[15] Contoo carita pamuk di wewengkon Sunda bisa ditingali dina carita ''Prabu Siliwangi'', Prabu Siliwangi nya éta tokoh anu kaitung sakral di daérah Jawa Barat.[16] Sakumaha nu dipikawanoh, Prabu Siliwangi téh nya éta hiji raja nu pernah maréntah wewengkon Pasundan.[16] Contona Weasan Aki Sayang Hawu.[16]
Dongéng sasakala (Légénda)[édit | sunting sumber]
Dongéng légénda nya éta carita rayat anu dianggap (ku nu boga caritana) minangka hji kajadian nu bener-bener kungsi aya.[17] Lumangsungna éta kajadian dina waktu nu can pati lila, sarta tempatna di lingkungan nu geus dipikawanoh ku urang ayeuna. [17] Dongéng sasakala mngrupa golongan carita anu geus turun tumurun, sumebar sarta ku balaréa dianggap mibanda dasar kasajarahan atawa sakumna carita wandal kitu anu geus jadi milik sagolongan masarakat.[17] Palaku utama dina legenda jalma biasa.[17] Dongéng legenda biasana nyaritakeun asal-muasalna kajadian.[17] Kajadian hiji tempat, tutuwuhan,sato, atawa barang.[17]Papasingan Legenda :
- Legenda Agama nya éta legenda jalma-jalam suci saperti para wali agama islam.[11] Legenda nu geus dikumpulkeun diantarana: Syéh Siti Jenar di Muka Pengdilan Agama, Sunan Geseng, Syéh Abdul Muhyi, Ki Pandan Arang dari Tembayat, jste.[11]
- Legenda Alam gaib nya éta carita-carita pangalaman pribadi hiji jalma ngeunan mhluk-mahluk nu gaib.[11]
- Legenda tokah jalma nya éta carita ngeunaan tokoh-tokoh jalma nu dianggap kungsi aya kajadianana.[11]
- Legenda tempat atawa legenda wewengkon nya éta carita anu aya patalina jeung hiji tempat, ngaran wewengkon sarta wangun topografi, upamana ayana gunung, pasir-pasir, jurang, jsb. Contona saperti Sasakala Situ Bagendit, Sasakala Situ Patenggang, Sasakala Maribaya. [11]
Sedengkeun dumasar kana palakuna dongéng téh kabagi jadi lima nya éta dongéng fabél [18], dongéng legénda [18], dongéng sagé [18], dongéng parabél [18], Dongéng mité [18]
Unsur-unsur carita dongéng[édit | sunting sumber]
- Téma, tema nya éta ide, maksud atawa tujuan anu hayang dihontal ku pangarang dina hiji carita dongéng, anu baris kapanggih ku pamaca atawa pangreungeu sabada maca atawa ngadéngékeun dongéng. [18]
- Galur (plot) osok disebut ogé jalan carita atawa runtuyan carita, kajadian anu sambung-sinambung pikeun ngawangun jadi hiji lanjeureun carita.[18] Galur dihartikeun runtuyan jeung patalina kajadian anu dicaritakeun ku pangarang ti mimti nepi ka pungkasan jalan carita. Galur bisa dibagi jadi tilu rupa nya éta galur merélé, galur mabok tengah, jeung galur campuran. [18]
- Tokoh carita atawa palaku nya éta jalma atawa pihak anu ngalalakon dina hiji carita.[18]
- Latar (setting), nya éta waktu jeung tempat kajadian hiji carita dongéng. [18]
- Amanat, nya éta pesen pangarang nu hayang ditepikeun ka pamaca.[18] Umumna amanat dina dongéng mah tara nembrak, tapi karasa sanggeus réngsé maca atawa ngadéngékeun hiji carita nu sagemblengna. [18]
Ciri-ciri Dongéng[édit | sunting sumber]
- Caritana pondok,[14] lanjeuran carita dina dongéng biasana basajan jeung pondok. Ari nu jadi alesanana nya éta carita dongéng osok didongéngkeun ka barudak, nu tangtuna waé kamampuh nangkep basa jeung caritana kawatesanan. [19]
- Aya bagian anu pamohalan. [14]
- Asup kana wangun lancaran jeung ugeran. [14]
- Anonim atawa teu kapaluruh saha nu ngarangna. [14]
- Mibanda fungsi jeung kagungan salaku alat pikeun atikan, hiburan, protés sosial, atawa kahayang nu di sidem.[14] Sanajan dongéng ditepkeuna sacara malibir tapi miboga atikan anu utama ngeunaan kaluhungan budi jeung pieunteungeun.[19]
- Sipatna pralogis, nya éta mibanda logika anu béda jeung logika umum. [14]
- Sipatna tradisional, nya éta sumebarna turun-tumurun. [14]
- Pola ngadongéng sok angger, sanajan [20]
Sajarah Kamekaran jeung Sumebarna Dongéng[édit | sunting sumber]
Gelarna satra lisan di tatar Sunda kira-kira dina jaman buhun anu dicirian ku ayana pangaruh Hindu.v Dina ieu jaman, sastra anu aya teu kapanggih ngaran pangarangna (anonim) kayaning carita-carita pantun, carita-carita mithologia, pabél-pabél, jangjawokan, asihan, jampé-jampé, kawih, jsté.[21] Tétéla pisan satra lisan leuwih ti heula ayana tibatan sastra tulis.[22] Sastra tulis aya saba’da urang Sunda wawuh kana tradisi tulis.[21] Ku sabab téknologi ayeuna beuki maju, nya éta ku ayana pecitakan, loba dongéng anu dimuat dina majalah jeung surat kabar. [22] Lian ti éta ogé, aya anu dikumpulkeun jadi buku, di antarana: Dongéng disalin kana tulisan, sanggeus téknologi ngambah kana kasustraan sunda, loba dongéng anu dibukukeun di antarana :
- Carita Rayat Sunan Gunung Jati ku Yuliadi Soekardi jeung U.Syahbudin.[21]
- Carita Rayat Asal Mula Kasultanan Cirebon ku A.Setiawan jeung U.Syahbudin.[21]
- Babad Tanah Sunda Babad Cirebon ku P.S. Sulendraningrat.[21]
- Dongéng-dongéng Sunda, karangan D.K.Ardiwinata, terbit taun 1910.[22]
- Salawé dongéng-dongéng Sunda jeung pariboga, karangan C.N. Pleyte, duanana terbit taun 1991.[22]
- Warnasari Sunda I, karangan J.Kats, terbit taun 1991. [22]
- Dongéng-dongéng Sunda II, karangan R.H. Muhammad Musa (saduran), terbit taun 1912.[22]
- [Dongéng-dongéng Sunda II]], karangan Mas Saleh jeung Ardiwinata, terbit taun 1920.[22]
- Sakadang Peucang, karangan Sakadadibrata, terbit taun 1931.[22]
- Dongéng-dongéng Sasakala II, karangan Sakadibrata, terbit taun 1959.[22]
- Abu Nawas, karangan Mawarun (sadarun), terbit taun 1980.[22]
- Ganjaran Kanu Sabar, karangan M.O.Kusman, terbit taun 1980.[22]
- Beregejed (dongéng pikaseurieun), karangan Taufik Faturrahman, terbit taun 1982.[22]
Dongéng dirobah jadi wawacan, salain ditulis dongéng anu mimitina ngagunakeun basa lancaran bisa dirobah jadi wangun pupuh, nya éta jadi wawacan.
Pungsi Dongéng[édit | sunting sumber]
Kalungguhan dongéng kacida pentingna pikeun masarakat anu masih kénéh nyekel pageuh tradisi.[21] Dongéng henteu bisa di pisahkeun tina upacara ritual manusa nurutkeun kapercayaan. Pungsi dongéng ti jaman ka jaman robah.[21] Dina jaman masarakat buhun, dongéng téh henteu bisa dipisahkeun tina asal-usul upacara-upacara ritual manusa nurutkeun kapercayaan.[21] Dongéng sok dihartikeun alat pikeun ngabobodo budak céngéng.[21] Tapi mun seug dipaluruh leuwih jero, kalungguhan dongéng téh lain wates keur ngabobodo budak céngng hungkul, tapi ngabogaan tujuan séjén lamun ditétélakeun di handap:
- Ngarah anak incu urang nyaho kana turunan.[21]
- Ngarah anak incu urang nyaho kana pancakaki.[21]
- Ngarah anak incu urang nyaho kana asal muasalna tempat.[21]
- Ngarah anak incu urang nyaho kaayaan lemburna boh kaayaan alamna boh kaayaan tali parantina.[21]
- Ngarah anak incu urang manggih luang tina pangawéan karuhun pikeun bekel hirupna.[21]
- Ngarah pagawéan beurat karasa leuwih hampang.[21]
Dumasar kana hasil panalungtikan anu dilakukeun ku Bambang Sudarmoyo dina taun 1975 tétéla yén dongéng mampuh ngaronjatkeun Itelegence Question (I.Q) budak.[21] Budak kakeunaan ku Virus n Ach (need for Achievement) nya éta virus nu ngamotipasin budak sangkan miboga cara mikir jeung paripolah anu leuwih épisién pikeun ngahontal hasil nu leuwih alus ti saméméhna tur salawasna bisa ngahontal préstasi kalayan optimal.[21] Panalungtikan séjén nu ngébréhkeun yén dongéng bisa méré kani'matan, kasugemaan batin jeung ngaronjatkeun kacerdasan pikeun nu macana.[21] Éta hal dibuktikeun ku panalungtikan di Amérika, anu nétélakeun yén barudak turunan Asia di Amérika leuwih cerdas tibatan barudak turunan urang Amérika, sabab warga Asia nu cicing di Amérika teu ninggalkeun tradisi karuhunna, utamana macakeun dongéng-dongéng ngeunaan karuhun ka budakna.[21]
catetan[édit | sunting sumber]
- ↑ a b c d Suryani,Elis.(2010).Badingkut.Bandung: Danan Jaya.
- ↑ Definisi Dongeng (Dicutat tanggal 17 Oktober 2011)
- ↑ Definisi Dongeng (Dicutat tanggal 17 Oktober 2011)
- ↑ Danadibrata , R.A.2006.Kamus Basa Sunda. Bandung:PT Kiblat Buku Utama.
- ↑ Tamsyah, Budi Rahayu.(1997). Pangajaran Basa Sunda. Bandung: Pustaka Setia.(kaca 121)
- ↑ a b c Ruhaliah (2002) Sajarah Sastra Sunda.Bandung.Jurusan Pendidikan Bahasa Daerah
- ↑ a b Iskandarwassid.(1992).Kamus Istilah Sastra.Bandung: Geger Sunten. (kaca 40)
- ↑ Desny Maulida.2007.'Kamampuh Ngadongéng Siswa Kelas X SMK Kencana Bandung'.Skipsi.Universitas Pendidikan indonesia.
- ↑ a b c d Atin Solihat Rohmatus.2005.'Dongéng Rakyat Kacamatan Sukahaji pikeun Bahasa Pangajaran Sastra Di SMP Kacamatan Sukahaji'.Skripsi.Universitas Pendidikan Indonesia.
- ↑ Ruyana,Yus.1978.Panyungsi Sastra .Bandung: Gunung Larang. (Kaca 19)
- ↑ a b c d e f Shinta Iskandar.2005.Skripsi.Carita Rakyat di Kacamatan Ciparay pikeun bahan pangajaran sastra di SMP.UPI
- ↑ Faturohman, Taufik.1983.Ulikan Sastra .Bandung: Djatnika.
- ↑ a b Yopi Gunawan.(2009).Skripsi.Carita Rayat anu aya di Kacamatan Talaga pikeun Bahan Pangajaran di SMP.UPI.
- ↑ a b c d e f g h i j Danandjaja,James.(1994).Foklor Indonesia.Jakarta: Pustaka Baru.
- ↑ a b c Tamsyah,Budi Rahayu,Spk.1996.Pangajaran Sastra Sunda.Bandung: Pustaka Setia.
- ↑ a b c Aef Saeful Islam.(2011).Skripsi.Unsur Intrinsik Carita Rayat Kacamatan Cigasong Kabupatén Majaléngka pikeun Bahan Pangajaran Sastra di SMA.UPI.
- ↑ a b c d e f Danandjaja,James.1984.Foklor Indonesia.Ilmu gosip, dongeng, dan lain-lain.Jakarta: Gratifipers.(Kaca 66)
- ↑ a b c d e f g h i j k l Faturohman, Taufik, Drs.(1983).Ulikan Sastra(Pangajaran sastra Sunda pikeun Murid SMTP.Bandung:Djtnika.
- ↑ a b Shinta Iskandar.(2005).Skripsi.Carita Rakyat anu aya di Kacamatan Ciparay pikeun Bahan Pangajaran Sastra di SMP.UPI.
- ↑ Suherman,E.(1995).Basa jeung Sastra Sunda di Sakola Dasar.Bandung
- ↑ a b c d e f g h i j k l m n o p q r s Devi Rosita.(2010).Skripsis.Struktur Carita Rayat dina Kumpulan Buku Carita Rayat Cirebon pikeun Bahan Pangajaran Sastra di SMP kaca 16.UPI
- ↑ a b c d e f g h i j k l Andrian.2005.'Gaya Basa dina Kumpulan Dongéng Sakadang Peucang jeung Oray Héjo Karya Tasdik'.Skripsi.Universitas Pendidikan Indonesia.


text:
Raksukan
Raksukan nya éta mangrupa kabutuhan manusa salain kabutuhan dahar jeung tempat cicing.[1] Ieu hal geus bisa katingali ti jaman baheula kénéh anu terus ngigelan kamekaran kabudayaan jeung peradaban manusa.[1]
Asal-usul raksukan[édit | sunting sumber]
Ditilik tina sajarahna kamekaran kabudayaan manusa, bisa ditalungtik hal-hal anu aya patalina jeung raksukan.[1] Dina hakékatna raksukan anu mekar dimasarakat ayeuna téh mangrupa kamekaran tina bentuk raksukan peradaban barat.[1] Tapi raksukan barat ogé mangrupa serepan tina tilu budaya nya éta Yunani Kuno, Romawi jeung Nasrani.[1] Kamekaran jaman ogé mangaruhan kana raksukan anu saluyu jeung kamekaran élmu, pangaweruh, téknologi, jeung seni (IPTEKS).[1] Dina jaman prasejarah manusa encan wawuh kana raksukan saperti ayeuna.[1] Manusa hirup alatan moro saperti ayeuna.[1] Tapi manusa hirup alatan cara moro, tatanén, jeung hirupna pundah-pindah ti hiji tempat ka tempat séjén ku cara ngamangpaatkeun naon anu kapanggih disabudeureunana.[1] Nalika maranéhna moro sato, maranéhanana téh lain dagingna wungkul tapi jeung kulitna, dagingna pikeun di dahar jeung kulitna pikeun nutupan awakna.[1] Nalika éta manusa mimiti mikir yén nutupan awak tina pangaruh alam jeung sabudeureunana saperti pangaruh hawa, sato, cuaca atawa iklim jeung barang-barang anu ngabahayakeun.[1] Cara pikeun nyingkahan tina hal nu tadi téh béda-béda saluyu jeung alam sabudeureunana.[1] Di daérah anu hawana tiis, manusa jaman baheula nutupan awakna ku cara awakna ditutup ku kulit sato, hususna sato-sato anu buluna kandel saperti domba.[1] Kulit sato kasebut dibersihkeun heula tina daging jeung lemak anu nempél tuluy digaringkeun.[1] Kitu ogé di daérah panas, maranéhna ngamangpaatkeun kulit kai anu saméméhna dikeueum tuluy digebugan jeung digaringkeun.[1] Aya ogé anu maké dadaunan jukut jeung anu garing.[1] Salain ti éta aya ogé anu maké ranté tina kerang atawa beubeutian, sihung sato jeung huntu anu disusun saperti kalung.[1] Ilaharna dipaké dina beuheung saperti kalung, dina leungeun saperti gelang, dina suku saperti génggé jeung dina imbit pikeun nutupan bagian-bagian awak.[1] Ieu kabéh téh miboga pungsi pikeun jadi pamanis jeung kaéndahan salain ti éta aya kapercayayan atawa tahayul. [1] Numutkeun kapercayaya baheula, yén maké barang-barang kasebut bakal némbongkeun kakuatan atawa ayana rasa kawani tina roh-roh jahat jeung pikeun dipika hormat.[1] Salain ti éta aya cara lain nya éta ku cara ngagambaran awakna anu disebutna tattoo. Tapi sakabéh anu dilakukeun ku masarakat primitif encan bisa disebutkeun raksukan ku sabab seni dina raksukan mah ayana sanggeus masarakat maraké panutup awak tina kulit sato, kulit kai atawa bahan-bahan tenunan.[1] Satuluyna, ayana pamanggih bahan raksukan boh tina kulit sato boh kulit kai jeung cara makéna éta jadi kasang tukang lahirna bentuk dasar raksukan.[1] Bentuk dasar raksukan anu ayadi Indonésia, nya éta kutang, papakéan, ponco, kaptan jeung calana.[1]
Pungsi[édit | sunting sumber]
Pungsi sabenerna tina raksukan téh nya éta pikeun nutupan awak tina panasna panon poé, tirisna angin jeung ngjaga suhu awak sangkan tetep stabil, salain ti éta raksukan téh jadi enteung budaya masarakat anu aya.[2] Ditilik tina agama raksukan téh pikeun nutupan orat, jeung pikeun perhiasan maksudna pikeun mamanis dina dangdosan dihareupeun Gusti Alloh jeung sasama manusa.[2]
Bahan raksukan[édit | sunting sumber]
Mimitina manusa ngamangpaatkeun kulit tangkal jeung kulit sato pikeun bahan raksukan.[1] Tuluy ngamangpaatkeun bola tina kapas, bulu domba sarta sutra anu satuluyna dijadikeun bahan dasar dijieuna raksukan.[1] Ayeuna dipikawanoh rupa-rupa jinis kaén diantarana:
Rupa-rupa raksukan[édit | sunting sumber]
- Baju
- Baju renang
- Kaméja
- ''T-shirt''
- Kaos
- Kaos kaki/Sarung leungeun
- Jubah
- Jilbab
- Calana
- Calana renang
- Calana jins
- Sontog
- Topi
- Dasi
- Sarung
- Rok
- Sorjan
- Sapatu
- Sendal
- Kutang
- Baju adat


text:
Nov 25, 2010
Doa Bapa Kami (Bahasa Sunda)
Labels: Doa Dasar
Nun Ama di sawarga.
Mugi jenengan Ama nu suci dimulyakeun.
Karajaan Ama mugi rawuh.
Pangersa Ama mugi
laksana di dunya, sapertos di sawarga.
Mugi abdi dinten ieu dipaparin tedaeun nu picekapeun.
Sareng hapunten kalelepatan abdi, sakumaha abdi oge parantos ngahapunten ka nu gaduh kalelepatan ka abdi.
Mugi abdi ulah diterapan cocoba anu abot,
sawangsulna mugi di salametkeun ti panggoda Iblis.
[Wirehi nya Ama nu jumeneng Raja, kawasa sareng mulya, salalanggengna.
Amin.]
Subscribe to: Post Comments (Atom)


text:
Ahmad Yani
Jénderal TNI Anumerta Ahmad Yani (ogé diéja Achmad Yani; (Purworejo, Jawa Tengah, 19 Juni 1922 - Jakarta, 1 Oktober 1965) nya éta hiji pahlawan révolusi jeung nasional Indonésia.
Anjeunna katelah salaku hiji tentara nu pamikiranna sok ngalawan eujeung PKI (Partéy Komunis Indonésia). Nalika ngajabat salaku Menteri/Panglima Angkatan Darat ti taun 1962, anjeunna nolak kahayangan PKI pikeun ngawangun Angkatan Kalima nu kasusun ti buruh jeung tani. Ku lantaran éta, anjeunna minangka salah sahiji targét PKI nu badé diculik jeung dipaéhan di antara tujuh pajabat TNI AD liwat G30S (Gerakan Tilu Puluh Séptémber). Anjeunna ditémbak di roang makan di bumina, Jalan Lembang D58, Menteng dina tabuh 04.35 kaping 1 Oktober 1965. Mayatna teras dipanggihan di Lubang Buaya.[1]
Anjeunna dimakamkeun di TMP Kalibata, Jakarta.
Nalika Ngora[édit | sunting sumber]
Ahmad Yani lahir di Jenar, Purworejo, Jawa Tengah dina kaping 19 Juni 1922 ti kulawarga Wongsoredjo, nu gawé di pabrik gula pibanda pangusaha Walanda. Taun 1927, Yani pindah bareng kulawargana ka Batavia, di mana ramana gawé pikeun hiji jéndral Walanda. Di Batavia, Yani ngaréngsékeun sakola dasar jeung sakola nengahna. Taun 1940, Yani ninggalkeun atikan sakola luhur pikeun asup ka dinas kamilitéran pamaréntah kolonial Hindia Walanda. Anjeunna asup Dinas Topografi Militér di Malang, Jawa Wétan, tapi eureun lantaran invasi Jepang taun 1942. Di waktos nu sami kulawargana pindah deui ka Jawa Tengah.
Atikan[édit | sunting sumber]
- HIS (satingkat SD) Bogor, réngsé taun 1935
- MULO (satingkat SMP) kelas B Afd. Bogor, réngsé taun 1938
- AMS (satingkat SMU) bagian B Afd. Jakarta, eureun taun 1940
- Atikan militér dina Dinas Topografi Militér di Malang
- Atikan Heiho di Magelang
- PETA (Tentara Pambéla Lemah Cai) di Bogor
- Command and General Staff College di Fort Leaven Worth, Kansas, Amérika Sarikat, taun 1955
- Special Warfare Course di Inggris, taun 1956
Béntang Kahormatan[édit | sunting sumber]
Di antarana:
- Bintang RI Kelas II
- Bintang Sakti
- Bintang Gerilya
- Bintang Sewindu Kemerdekaan I jeung II
- Satyalancana Kesetyaan VII, XVI
- Satyalancana G: O.M. I dan VI
- Satyalancana Sapta Marga (PRRI)
- Satyalancana Irian Barat (Trikora)
- Ordenon Narodne Armije II Reda Yugoslavia (1958)
Réferénsi[édit | sunting sumber]
- ↑ "Jenderal Anti Komunis", Tokoh Indonesia. URL diakses dina 1 April 2007


text:
Bunraku
Bunraku (文楽) nya éta sandiwara boneka tradisional Jepang anu mangrupa salah sahiji jenis ningyo johruri (人形浄瑠璃). [1] Bunraku mimiti diwanohkeun di Osaka dina taun 1684. [2] Kasenian ieu sakapeung ogé disebut ningyou joururi. [2] Ningyou nya éta boneka, sedengkeun joururi nya éta carita narasi anu dibawakeun ku cara dinyanyikeun sarta dipirig ku petikan shamisen. [2] Kasenian ieu saméméhna disebut ayatsuri joururi shibai sandiwara joururi ayatsuri tuluy nu akhirna dingaranan bunraku di ahir jaman Meiji. [2] Ngaran bunraku sorangan dicokot ti ngaran seniman Uemura Bunrakuken I, saurang seniman ningyou joururi anu asalna ti Osaka. [2]
Daptar eusi
Sajarah[édit | sunting sumber]
Kasenian ningyou joururi diciptakeun ti gabungan sandiwara boneka jeung musik shamisen di mimiti jaman Edo. [2] Pintonan ieu awalna diciptakeun ku Takemoto Gidayu, saurang tayuu kalayan naskah nu dijieun ku Chikamatsu Monzaemon jeung Ki No Kaion. [2] Ningyou joururi dina jaman harita mampuh ngéléhkeun kapopuleran kabuki, ku kituna pintonan kabuki akhirna loba maké naskah carita ningyou joururi. [2] Tapi mimiti abad 19 kaayaan jadi tibalik, ku kituna pamingpin kasenian ningyou joururi anu ngaranna Uemura Bunrakuken I narékahan sangkan ngahirupkeun deui kasenian ieu ku cara ngadegkeun hiji gedong pintonan husus ningyou joururi di Kouzubashi [ayeuna Osaka] sarta saterusna dipindahkeun ka Matsushima ku Uemura Bunrakuken III. [2] Ngaran gedong pintonanna ogé dirobah jadi buranku-za (teater bunraku). [2] Lokasi bunraku-za pernah kaduruk nalika perang dunya II. [2] Ngaran bunraku-za digantian jadi Asahi-za, sarta posisi Shochiku salaku nu ngajaga kasenian bunraku digantikeun ku organisasi nirlaba Bunraku Kyoukai anu disponsoran ku Perfektur Osaka, dayeuh Osaka, Departemen Pendidikan Jepang sarta NHK. [2] Sajaba ti éta, pikeun nungkulan masalah regenerasi di dunya bunraku dina taun 1973 dijieun hiji kawijakan yén masarakat awam ogé bisa diajar kasenian ieu. [2]
Ningyou[édit | sunting sumber]
Hulu bonéka anu dipaké dina bunraku aya sababaraha macem, nya éta: lalaki atawa awéwé, kolot atawa ngora, sagala rupa sipat, pakasaban, jeung status sosial. [2] Satengah hulu bonéka éta aya anu bisa ganti peran sacara fleksibel ngan ukur ku ngaganti wig anu dipakéna. [2] Wig anu dijieun ti buuk manusa anu dicampur bulu sato éta ditémpélkeun ka bagian huluna maké lém anu dijieun ti cai jeung lilin sangkan henteu copot. [2] Awak boneka ogé dibéré pakéan anu luyu jeung perana. [2] Lamun baris mintonkeun peran wanoja bangsawan, mangka bonéka éta didangdanan maké kimono lengkep jeung jubon (baju jero), uchikake (mantel), haori (mantel luar), jeung obi. [2] Jenis hulu bonéka anu dipaké dina bunraku: [2]
Boneka Lalaki[édit | sunting sumber]
a. Bunshichi: lalaki kasep tapi sangsara, lalakon utama dina carita. [2]
b. Darasuke: hulu bonéka kalayan mimik ngécé pikeun peran jalma jahat. [2]
c. Matahei: hulu bonéka kalayan mimik rahayat anu jujur. [2]
Boneka Awéwé[édit | sunting sumber]
a. Musume: hulu bonéka rumaja umur 14-15 taun. [2]
b. Keisei: hulu bonéka pikeun peran wanoja panghibur. [2]
c. Ofuku: hulu bonéka pikeun wanoja anu wajahna buleud kalayan peran komikal. [2]


text:
Kontak
Mau pesan galendo?
Galendo.com adalah penjual makanan galendo pertama di Indonesia secara Online via internet.
Silakan hubungi saya aja (kang Oman)
bisa call atau SMS
di nomor HP: 0813 2345 2229
Alamat:
Jl. Ciptomangunkusumo No. 524
RT01/RW23 Ciamis
Jawa Barat – 46211
4 Comments
-
salam kenal..
wilujeng tepang kanggo kang oman anu tos kersa ngalestarikeun makanan tradisional urang ciamis.
sim kuring asa-asa kenal gening ka salira nya..
punten,waktos smp sakola dmn nya?
hatur nuhun
-
sawangsulna hatur nuhun seja linggih..
nya kitu tea kang da geuning budaya lokal teh ampir leungit kasered ku budaya2 nagara deungeun..upami heunteu ku orang sunda na keneh mah nya bade kusaha deui atuh kang anu ngalestarikeun-nana..hehe kitu manawi kang.
simkuring waktos SMP sakola di SMP 4 ciamis kang..anu disagedengeun Mesjid Agung Ciamis tea.
-
-
Assalamualaikum wr wb.
Kang punten, upami sistem dropship tiasa henteu?
Manawi tiasa ke urang pasarkeun, pami kapayun seueur peminat abdi bade janten agen. Kumaha tah…
Aeh muhun abdi ayeuna di Tangerang padumukan teh.
Nuhun kang infona..
Wassalam
Dedi
0818869727
-
Aku pingin beli galendo oleh2 khas ciamis,krn aku tinggal di karawang jd jauh bl ke ciamisnya mk aku mau psn on line aja bisa engga?


text:
PANCEN PRAKTEK BASA SUNDA
“Panampian Calon Panganten Pameget”
Wasta : Ratnasari
Kelas : XII-IPA-3
NIS : 091010224
SMA Negeri 1 Singaparna
Asalamu’alaikum Wr. Wb.
Puji sinareng sukur urang sanggakeun ka Gusti Nu Maha Suci. Kalayan rahmat sareng karunia ti Manten-na, alhamdulillah dina dinten ieu urang sadaya tiasa riung kempel dina ieu pajemuhan, dina raraga silaturahmi. Kalihna ti éta, urang kempel téh insya Alloh seja tumut kana pidawuh Alloh kalih Rosulna, nyaéta ngalaksanakeun walimatunikah.
Solawat sinareng salam mugi-mugi dikocorkeun ka jungjunan urang sadaya, habibana wa nabiyana, Kangjeng Nabi Muhammad SAW, kalayan mugi-mugi dikocorkeun ogé ka kulawargina, ka para sohabatna, ka tabi'in tabi'atna kalebet urang sadaya kaom muslimin anu tumut kana ajaranana. Pamugi urang sadaya kalebet umat anu kénging syafaat di yaumil ahir. Amin.
Bapa kalih Ibu, hadirin palawargi hormateun sim kuring!
Pangersa besan jaler istri , tamu-tamu nu sami dimulyakeun ku Allah. Tadi sami-sami nyakseni, pamaksadan ki tamu nu didugikeun ku wawakilna, nganggo runtuyan miwah ungkara basa nu ngabujangga, leubeut ku rekaan basa nu merenah, beuneur eusina jembar pedarannana, atra anu dipimaksadna. Paingan aya kila-kila, si jalak ngelak, si kate beger, kukupu ngier ngiberan titingalan sing rarikang. Sihoreng baris cunduk tamu nu ditunggu-tunggu tikapungkur, undur taun datang bulan, ayeuna ugana datang.
Alhamdulillah, kabingah sesah bangsana, suka ati pilih tanding, ringkesna mah ditampi sapamaksadan. Ki Besan, naha anduk-anduk teh bet kalalanjoan, di dieu ge sami-sami, sakieu geuning buktina, sanes teu nyaah, sanes teu hormat ka si ujang ka ki besan, dalah dikumaha atuh sami nyanggakeun sadaya-daya.
Ka si Kasep, deudeuh teuing hidup anaking, cunduk dituyun ibu, datang dijajap ku rama, kalih diabring ku kadang wargi. Ieu hiji tawsi , maksad hidep kenging pang rujuk ti sepuh, pidu’a ti kadang warga. Apa sareng ema di dieu, teu ngahero jonghok rebo ku gembolan, ringkid kerid ku jingjingan, kulit awi sesebitan, nu diantio jinis jisimna sawiji, jasad tunggalna nu saurang, ujang wasta cep Muhamad Nurawaludin jajaka nu titih surti ngaji rasa, nu duduga tur peryoga, teu renjagan teu gembangan, estu teguh pamadegannana.
Ditampi kasep, mola rek disaha-saha, diangken anak pituin, heg geura pelakan tuh gunung nu masih gundul, pasir nu masih bulistir, sawah anu lawas ngahgar, ku madu ka asih, muga-muga hejo lembok, lir ibarat bibit tumuwuh di tanah subur. Mung eta nu ulah kakantun teh, parabot nu boga pamor, senjata nunggal talutug nahun tea, seukeut teu karana diasah, keur mencug batu nugar cadas, di dieu geus sayagi pihumauen asukaneun.
Ki Besan!
Mangga urang sami-sami ngadu’a, dahupna ieu barudak muga manjing wanci ninggang uga, diparengkeun camperenik buncir eusi, ngarandah mamanggaran, renung sirungna, mayakpak cangkokannana.
Amin ya Robbal ‘alamiin.
Sakali deui ditampi sapamaksadan.
Cag.
Wassalamu’alaikum Wr.Wb.


text:
Lamun peuting-peuting sok ngalamun kaayaan hirup urang di dunya, di pikir-pikir masih loba jelema nu doraka bari teu sada-sadar kadang-kadang hayang kami teh jadi si penghukum ka jelema-jelema nu dzolim...tapi dalah kumaha kakawasaan teu boga ngan bisa ngagerendeng dina hate...teu panuju kana kalakuaan jelema teh....,
nyegah ku pagaweaan teu bisa, nyegah ku ucap teu bisa, nyegahna ngan bisa dina jero hate.....cek istilah sundana mah meureupan dina pesak..., mudah-mudahan jelema-jelema nu dzolim teh sing gancang sadar kana purwadaksi yen urang teh diciptakeun ku Gusti Alloh keur ibadah ka Anjeuna lain jang nyieun dosa jeung karuksakan di dunya ieu.
Inget pupujian keur leutik waktu di Legok Oncom nu suara kieu :
Gusti urang sarerea kanjeng nabi anu mulya, Muhammad jenengan nana, Arab Quraisy kabangsaan nana, Ramana Said Abdulloh ibuna Siti Aminah dibabatkeun na di Mekkah weungi senen tahun gajah, Rabi’ul Awal sasihna tanggal kaduabelasna, April bulan Maséhina tanggal kaduapuluhna, Ari bilangan tauna lima ratus cariosna tujuh puluh panambihna sareng sahiji punjulna, Siti Aminah misaur waktos babarna kacatur ninggal cahya mani ngempur dibumina hurung mancur, Babar taya kokotoran orok nu kenging nyepitan socana kenging nyifatan sarta harum seuseungita, Wakto kanjeng Nabi lahir pirang-pirang kaanehan seuseumbahan bangsa setan kabeh pada karuksakan.
Keur opat taun yuswana diberesihan manahna, Nabi dibeulah dadana Malaikat nu meulahna,
Jibril kadua réncangna Mikail jenenganana ngeusikeun kana manahna élmu hikmat sapinuhna,
Tuluy dada Kangjeng Nabi gancang dirapetkeun deui sarta teu ngaraos nyeri dilap ku hotaman nabi, Nuju tanggal tujuh likur bulan Rajab nu kacatur nurut kaol anu mashur Kangjeng Nabi téh disaur Dipapag ku Malaikat nyandak burok nu kasebat, leumpangna téh cara kilat tungganganeun Nabi angkat, Ti Mekah ka Baétal Makdis teu nganggo lami antawis ku jalma henteu katawis kersana Gusti nu wacis, Ti Baétal Makdis terasna naék na tangga kancana
mi’raj téa kasebatna ka langit Nabi sumpingna, Tujuh langit sadayana jeung Arasy nu pangluhurna disumpingan sadayana katut surga narakana, Kangjeng Nabi ditimbalan ku Gusti nu sifat Rahman anjeuna kudu netepan salat muji ka Pangéran, Kabéh jalma anu iman sami pada kawajiban, salat nu lima giliran henteu meunang dikurangan, Salat éta minangkana dina agama tihangna, jalma nu luput salatna nyata rubuh agamana
jeung saterusna.......


text:
HENPON dibeubeutkeun ku Nita satakerna. Untung teu nanaon da dibeubeutkeunana gé kana kasur. Aya kalebar mah da butuh kénéh meureun.
Sirahna nyusup kana kasur diheumpikan guguling. Teu kaampeuh cimatana budal, segruk ceurik mani eueuriheun. Sabisa-bisa ditahan bisi kadéngéeun ku si mamah. Padahal mun kongang mah hayang méwék gagauran sing kadéngé ku jalma saalam dunya yén manéhna keur meunang kanyeri kabina-bina.
''Gila!'' Habek meupeuh guguling nu teu tuah teu dosa. Panonna dipereketketkeun sina peureum, embung nénjo deui si éta, si aki-aki nurustunjung si abah euwah-euwah. Boro-boro ingkah, angger kabayangkeun da puguh geus ngancik na alam bawah sadar. Rék dijauhkeun kumaha?
Antukna, batan nyingkah mah kalah kolébat némbongan. Teu sakadar jirimna nu mangrupa potrét dina profil facebook. Tapi ogé runtuyan carita éndah salila ngayakeun sosobatan dina facebook anu keur lumrah jadi bagean tina gaya hirup manusa kiwari, teu kolot teu budak, teu awéwé teu lalaki, teu budak purah luntang-lantung teu budak sakola, cenah gé demam facebook.
Atuh komo keur pantar Nita, ABG kelas 2 SMP boga hénpon téh sasatna fardu bari jeung nu aya facebook-an ari teu hayang disebut anak ''kagak gaul'' mah. Enyaan ningan resep guyang na dunya facebook téh. Nalikeun sosobatan jeung saha baé lain bae jeung nu geus wanoh, anu teu wawuh bari pajauh, ngalabrak wates-wates nyungkeret ogé, bisa nga-add temen, rék awéwé rék lalaki.
Na umur balég tampélé, Nita sok resep ngabalad jeung lalaki nu kasép boh ngahaja ngajak sosobatan atawa itu nu ngajak. Unggal poé tara kaliwat nga-add sobat, teu kalis ku facebook diwanti-wanti naha wanoh atawa henteu. Sakirana pikaresepeun mah diuseup baé da geuning umumna mah ituna gé sok nyanggut.
''Makasih konfirmasinya cantik,'' ceuk si jalu nu kakara ngajak sosobatan.
''Iya deh,'' témbal Nita dina inbok. Ka dituna recok ngawangkong, naon baé ditanyakeun, sakapeung sok silibanyolan, malah pamustunganana mah ngajak ketemuan alias patepung lawung paamprok jonghok di kieuna, kopi darat téa lah. Mun geus aya nu ngajak ketemuan kitu, Nita sok ngarengkog. Najan jero haténa mah nyengsreng. Malah Nita sok ngabirigidig, sieun siga ceuk béja loba budak awéwé nu diculik ku lalaki sobat facebook-na. Kajaba ti kitu, apan Nita téh anak pingitan yang tidak boleh pacaran ku si mamah jeung si papah.
''Nit, kamu teu meunang waka punya pacar, cinta-cintaan nya! Belajar dulu yang bener!'' Kitu papagah si mamah téh. Nita tiba ngaheueuhan, heueuh-heueuh bueuk da jero atina mah ngocomang, ''Kumaha aku wé atuh Mah!''
Enya Nita mah hoyong kumaha aku nanaon gé, alim aya nu ngatur, najan enya gé kolot. "ABG Nita téh Mah, anak band, anak musik indie, anak metal, anak gaul, jangan diganggu ku sasaha gé, hak privasi." Barudak balad Facebook mah mun digeureuh-geureuh protesna togmol na setatus facebook.
''Cie Mom jahat, Cie Papah kolot!'' teu sieun kawalat ngagogoréng kolot dina setatus nu dibaca ku balaréa téh. Moal aya nu ngaharu biru, ngungkab eusi haté naon baé bébas dibudalkeun dina setatus facebook. Nu simpati mah resep sok nga-like, misuka, atawa nu mairan ku komen pangpangna babaturanana nu sanasib, dibakutet aturan itu inih, enya babaturan SMP-na atawa sobat anyar pinanggih boh nu ngahaja meunang nga-add atawa nu norojol sorangan ngajak berteman.
Tapi si mamah setreng pisan, idem dito jeung si papah nu sok wani kurutuk-karatak kana kantong paragi sakola.
''Nit, SMS ti saha maké aya sayang-sayangan sagala, sayang manuk?'' Si papah mariksa eusi SMS kotak masuk. Sial, can kaburu dipupus.
''Ih, Si Papah jahat, ti temen Nita atuh!'' Ngagadeud.
''Temen apa temen?''
''Ih, Si Papah mah!''
''Awas, belajar nomber one. Kalau ketahuan Papah, Nita tos pacaran can waktosna, awas!''
''Ok!'' Haténa mah ngagendok.
Sakapeung mah Nita hayang protés ka si papah jeung si mamah téh, naha ulah-ulah teuing punya pacar, apan batur oge baroga kabogoh. Meureun mana kitu gé diidinan ku kolotna teu cara Nita, HP kudu bébas tina kecap sayang, dinsay (dinda sayang), I love you, miss you nu ceuk si mamah mah rayuan gombal cenah. Padahal mah kecap-kecap éta téh mani sok ngahudang rasa, ningtrimkeun batin.
Nu matak, basa demam FB dina HP, Nita asa meunang cukang geusan meuntas. Resep mukaan profil lalaki nu karasép, terus sosobatan, terus...ah, pokona mah facebook téh éndah, endah pisan. Angot basa ningali potret profil saurang lalaki kasép, giak wé Nita nga-add. Kacipta, di ditu téh si itu maca. Nita Puspitasari ingin berteman dengan Anda.
''Makasih konfirmasinya ya,'' tulis Nita dina inbok.
''Sama-sama cantik," cenah. Disebut cantik Nita mani ngajumbul. Hatena ratug, jawab entong, jawab entong. Piraku nu muji teu dijawab. Gancang nyieun jawaban, ''Makasih lagi cantiknya!'' belenyéh imut sorangan.
''Kok ga nyebut cakep?'' ceuk si itu dina inbok kénéh.
''Ih ningan mani hayang dipulang pamuji deui?'' kereteg haténa. Diantep heula inbok téh hayang ngulinkeun.
Sérélék daptar setatus dibaca hiji-hiji. Rupa-rupa tulisan kabaca, ti nu sopan nepi ka nu nyarebutan ngaran-ngaran sato. Dunya FB estuning bebas sakahayang.
Unggal poé sok teu sabar hayang geura muka FB. Sakalieun jaringan ngadat, dunya asa kiamat, siga moal panggih deui jeung manéhna, siga lalaki nu méjéng dina profil kacida gantengna téa.
Basa ulang taun Nita, diémbarkeun dina FB, Nita meunang pangbagéa, kaasup ti si kaka, kitu Nita nyebut lalaki sobat anyar nu geus niruk jajantungna téh.
''HBD cantik, panjang umur, rajin belajar, dan berbakti pada kedua orangtua,'' cenah.
Nita imut, bungah dipangdungakeun mani alus pisan. Si papah jeung si mamah mah harianeun. Lat wé kana tepung taun anak teh. Nita mani asa diperhatikeun ku si kaka nu kadieunakeun mah sok nyebut dinsay. Anéhna Nita atoh disayang-sayang ku si kaka téh. Teu cara ku Si Jono, mani najis disayang-sayang teh. Naon budak pangedulan mani keukeuh ngajak pacaran. Tokblak wé Si Jono téh diputus sapada harita, embung deui panggih. Resep keneh jeung si kaka dina facebook, keur ganteng téh bageur, perhatian, rada begér saeutik mah baé wé da Nita na ge suka. Kembang-kembang tresna munggaran ligar.
''Maacih doanya ya Ka!'' jawabna dina inbok da si kaka gé ngirim pangwilujeng téh di dinya.
Ti dinya mah mindeng chat, ngawangkong. Nita brukbrak cacarita sagala rupa, katurug-turug si kaka nu ngaku asma Jaka Wiguna téh mani sok alewoh deuih, najan ukur tatanya nu umum. Siga sakola di mana, kelas sabaraha. Teu nanyakeun boga kabogoh acanna. Mun eta nu ditanyakeun, Nita rék ngajawab, ''Teu acan!'' ku jawaban kitu, dipiharep si kaka téh jadi kabogohna da geus sidik pikaresepeun diajak ngawangkong teh, angot lamun geus ngabojég, lah mani resep da. Mun teu dicaram mah da di sakola gé hayang muka FB.
''Apan kamu teh dilarang pacaran Nit?'' Aya pananya jeroeun dada Nita. ''Ah nurut teuing papagah kolot?'' dijawab kontan harita keneh. Saged rék muka lambaran hirup anyar, hayang boga kabogoh siga Si Susi, Si Resti, Si Neneng, jeung nu sejenna. Pan di sakola gé mani sok pagégéyé.
Angot da si kaka téh sok tulaten mun dicurhatan. Teu cara si papah, sakalieun dipuntangan PR gé kalis ku ngajawab cararapé. Si kaka mah sok mantuan ngeusian PR, pinter deuih ah. Moal gaplah mun jadi gunung pananggeuhan téh.
Najan kitu, Nita hayang nyaho jero-jerona haté si kaka ku cara uji kasatiaan, ngirim quis. Di antarana, togmol nanya, saha Nita keur anjeun? Naon ngaran kadeudeuhna? Naon kakurangan jeung kaonjoyan Nita keur anjeun? Mun kudu papisah, naon nu bakal karasa ku anjeun.? Ditungtungan ku nada ancaman: Awas, jawab nu jujur!
Ku si kaka diajawab satarabasna nu matak ngareugreugkeun haté Nita. Pamustunganana, kayid rék ngayakeun ketemuan.
''Dinsay, jangan nyesel nya kalo kita dah ketemuan téh!'' ceuk si kaka na inbok. Nita tiba imut.
''Nggak lah, masa mo ketemu pangeran nyesel, justru kaka jangan nyesel lihat Nita apa adanya.''
Poé tadi, kabeneran aya pancén PR ti sakola nu kudu diteangan dina internet. Rérés migawé PR, dak dumadak inget ka si kaka nu poe isuk rék ketemuan di BIP. Hayang sidik saha-sahana Jaka Wiguna téh da salila ieu mah Nita ukur muka FB dina henpon nu rada kawates, teu cara FB dina komputer.
Bray, FB manehna dibuka. Klik langsung kana kotak pencarian. Gutrut nulis alamat FB si kaka. Unggal bagéan dibuka kalayan telik. Lebah maca profil, titi mangsa kalahiranana, Nita ngajenghok sabab geuning geus kolot, payus disebut si abah-abah, si aki-aki, da umurna gé mun téa mah enya sakitu, saluhureun si papah.
Haté Nita mimiti mentegeg, pirang-pirang pananya rajol na uteukna. Ningali potret mah siga ngora kénéh, kitu lah mahasiswa. Tapi tanggal lahirna kacida ganjor. Mana nu bener? Ngan hing wé Nita ceurik.
''Nit, napa kamu?'' tanya Rina nu marengan ngenét di kotak sabeulahna.
''Ga apa-apa,'' ngabohong.
Ceg kana HP, gutrut nulis na SMS ngarah kabaca ku si itu, da kajaba dina FB teh sok kontak via SMS.
''Ning kaka téh udah tua?''
Bari ngadagoan jawaban, haté Nita ngadulag, nu diarep-arep mah potret si kaka nu bener téh, enya potrét mahasiswa, terus tanggal kalahiranana mah ngawadul alias jijieunan da ningan bisa dibohongan FB teh. Bébas rék nulis ngaran naon wae oge atuh poto bisa poto saha bae ogé. Tapi teu kurang-kurang anu jujur yen potona bener éta, tanggal lahirna ogé nya kitu.
''Emang! Trus, kalau udah tua mau apa?''
Meg kana jajantung Nita aya nu nurih, peurih ngagetih! Yakin, si itu teu ngabustam, hartina hubungan kudu ditunggel jangga sapada harita, najan katineung jeung harepan gumulung keneh na lelembutanana.
Harita kénéh komputer di-close. Gura-giru balik. Sajajalan dina angkot cakueum. Diguliksek ku Rina, patah hati ku saha? Ukur gideug, tapi haténa ngocomang, ''Dinyenyeri aki-aki aku téh Rin!''
Datang ka imah kantong dibabétkeun, blak panto kamar dibuka, blug dijablogkeun. Bébas da si papah suwung, si mamah keur ngajemput si adé.
Segruk ceurik deui. Ceurik munggaran alatan disasaak tresna nu karasana matak peurih lain di kieuna. Kolebat si aki-aki nu pinter ngarayu dina facebook, kolébat si papah nu papagah, jangan dulu pacaran sebelum waktunya. Bener pah, bener!
''Pileuleuyan Facebook!'' Nita kayid moal rek muka deui FB saméméh boga haté waja keur nyanghareupan gogoda tresna.***
hag siah, mangkaning aki-aki mah sokm ngegel ...


text:
panata acara
PANATA ACARA
Meletékna srangéngé dipapag ku ricitna sora manuk nu patémbalan jeung papada baturna. Ngeclakna cai ibun tina dangdaunan nu maseuhan alam dunya. Samméhna sora hayam jago kongkorongok disambung ku sora suci nu ngagero sadaya manusa pikeun babakti kanu maha suci. Mungguh éndah alam dunya. Subhanalloh… hatur nuhun gusti.. Tos teu kaetang nikmat ti gusti anu parantos ku uarng katampi, moal kaétang.Sadaya puja puji mung kagungan mantenna, mung payus kasanggakeun ka gusti nu maha suci Alloh SWT. Solawat sinareng salam mugia salawasna ngocor ngaolontor ka jungjunan uran sadaya, kangjeng nabi Muhamad SAW.
Bapa…. Anu ku sim kuring di pi hormat…
2. Ngahturkeun nuhun ka hadirin
Salaku panata acara sim kuring ngahaturkeun wilujeng sumping ka para tamu uleman, utamina bapa….. bpa ….., bapa/ibu……, ogé teu hilap ka ibu miwah bapa anu janten sepuh murid, sareng teu hilap ……
3. Nepikeun pamaksudan
Sakumaha anu paranos kauinga ku sadayana yén ieu acara téh taya sanés kanggo ngébréhkeun kabingah réhna sadya murid parantos lulus kalawan nyugemakeun…….
4. Sanduk-sanduk
Dina ieu kasempetan ogé sim kuring seja nyuhunkeun dihapunten ka sadaya nu hadir boh blih dina panampianana kirang nyugemakeun……..
5. Macakeun rutuyan acara
Hadiirn nu dipihormat, runtuyan acara paturay tineung ieu dianatwisna
- Bubuka
- Laporan ti pupuhu calagara
- Kedal ucap pamungkas ti wawakil wisudawan
- Pamapag ti ….
- Pamapag ti …
- Do’a
- Ngangkalungan wisudawan
- Seni..
6. Ngahaturanan nyarita
Kanggo acara saljengna nya éta laporan ….., ka …. Dihaturanan..
Hal nu perlu diperhatikeun
1. Pasemon
2. Diksi/pilihan kecap
- Undak usuk
- Purwakanti
- Babasan paribasa
3. Lentong/intonasi
4. Lafal
-
Arsip
- September 2014 (1)
- Agustus 2014 (2)
- Desember 2013 (2)
- September 2013 (1)
- Juli 2013 (2)
- April 2013 (1)
- Maret 2013 (1)
- Desember 2012 (2)
- Oktober 2012 (2)
- September 2012 (2)
- Agustus 2012 (1)
- Juni 2012 (3)
-
Kategori
-
RSSEntries RSS
Comments RSS


text:
Ti lahir nepi ka mulang
Agnis Silmi
Allah SWT nyiptakeun manusa ku sagenap kasampurnaan jeung ku warna-warni hirup tina bingkai kaleuwihan jeung kakurangan ,duanana kanggo nguji saha diantara manusa anu bisa bersyukur. Saalus-alusna manusa nyaeta manusa anu bermafaat kanggo batur, kutipan eta teu asing ku urang di dengerkeun, ayeuna nu kedah di taroskeun , atos teu acan urang berguna kanggo batur? Pami teu acan , ayeuna waktosna kanggo ngabenerkeun diri sorangan.
Tina kodratnya manusa teh nyaeta makhluk sosial ,salain eta manusa dibere akal pikiran nu leuwih ku Allah anu berkembang sarta bisa barkembang beda jeung makhuk sejena .Misalna urang asalna orok, tapi lila lila urang barkambang ku bantuan batur nyaeta indung urang. Dina hubungan makhluk sosial, manusia hidup babarengan jeung manusa laina . Dorongan ti sejak lahir bakal terus ngabuat manusa teh nampakeun bisa bermasyarakat.Urang sadayana apal ti sajak lahir urang merlukeun batur, kitu oge nepi urang mulang ka gusti Allah, Manusa disebutkeun sabagai makhluk sosial oge kusabab dina diri soranngana aya dorongan jeung kabutuhan kanggo berhubungan jeung batur, manusa moal bisa hirup sabagai manusia lamun teu hirup di tengah-tengah manusia.
Tanpa bantuan manusia laina, manusia moal mungkin bisa jalan tegak. Ku bantuan batur, manusa bisa ngagunakeun tangan, bisa ngobrol, jeung bisa nu sejena.
Bisa disimpulkeunn manusa disebut makhluk sosial,kusabab loba alasana diantarana nyaeta:
a. Parilaku manusia ngaharapkeun panilaian ti batur.Contona lamun urang salah,batur bisa ngabantu urang ngabenerkeun kasalahan eta, atawa sabalikna.
b. Manusa butuh kabutuhan kanggo berhubungan jeung batur. Misalna di saat jalema eta kasusahan boh dina moral atawa materil, ku urang bantu tapi kudu didasaran ku hate anu ikhlas karena Allah lain ku hayang di puji ku sasamana.
Pami urang sadaya hayang jadi makhluk sosial nu alus, urang kudu bisa mulai ti mulai diri sorangan ameh jadi kabiasaan tuluy terapkeun kabiasaan anu alus di masyarakat.
Wassalamualaikum wr wb
Categories: sunda


text:
kumaha daramang, Abdi mah teu damang dompet, Aaaaaaaaahhhh meni asa tradisi hahaha, jadi kieu lur ai pelaut lila di darat gawe na ngurus blog weh nyaa... haha, langsung wae ah ka pembahasan judul Database Pelaut Indonesia, Database Pelaut Indonesia atawa Indonesian Seaferer Database nyaeta Data2 ngenaan Sertifikat keahlian Kepelautan sareng Ijasah Kepelautan nu tos di damel ku Pelaut Indonesia, Jadi pelaut nu teu gaduh sertifikat teu tiasa muka da muka na ge nganggo no sertifikat, Atuh naha cenah pelaut tapi teu gaduh sertifikat hihihihi...
3. Terus klik Search Now
4. Selesei
Gampang nya lur, ah ieu mah eweuh gawe weh lur, dari pada ngalamun jorok sokkk...hihihi
nuhun ah lur atos mampir ditulisan pribados, parantos karaos?
Wassalamualaikum Duluuuurrrr....